Kes Covid-19 Di Sabah Dijangka Naik Mendadak Dalam 2-3 Hari – Masidi

KOTA KINABALU: Menteri Kerajaan Tempatan dan Perumahan negeri Masidi Manjun berkata, jumlah kes Covid-19 di Sabah, khususnya di Kota Kinabalu, mungkin akan meningkat mendadak dalam 2 atau 3 hari ini.

Katanya, ia susulan ujian saringan besar-besaran yang akan dilakukan di Kampung Numbak serta petempatan Telipok, dekat sini, mulai esok.

“Setakat ini, jumlah yang disahkan positif wabak itu di skim petempatan Telipok adalah seramai 207 orang, manakala di Kampung Numbak 134 orang.

“Ujian saringan akan dibuat oleh Jabatan Kesihatan Negeri Sabah (JKNS) bermula esok dan saya ingin mengingatkan statistik kes harian Covid-19 di Sabah, khususnya di Kota Kinabalu, mungkin akan meningkat mendadak, bergantung kepada hasil ujian,” katanya.

Beliau berkata demikian pada sidang media perkembangan Covid-19 di Sabah melalui aplikasi Zoom, di sini, hari ini.

Masidi berkata, selain warga tempatan, penduduk di 2 lokaliti berkenaan juga terdiri daripada warga asing.

“Jika dilihat berdasarkan statistik yang ada pada saya, 25.4% daripada 134 penduduk di Kampung Numbak yang disahkan positif (Covid-19) adalah warga asing, manakala di skim petempatan Telipok, daripada 207 yang positif, 13.4% adalah warga asing.

“Keutamaan sekarang adalah untuk menangani serta mengawal jangkitan penyakit ini (Covid-19), tidak kira sama ada dia orang tempatan atau warga asing.

“Sama ada mereka mempunyai dokumen atau tidak, kita serahkan kepada agensi kerajaan lain untuk membuat tindakan susulan,” katanya.

Terdahulu Masidi berkata, sebanyak 288 kes baru Covid-19 dicatatkan di Sabah hari ini, iaitu kurang 93 kes berbanding semalam.

“Daripada 288 kes ini, sebanyak 114 atau hampir 40% kes adalah dari daerah Kota Kinabalu, Tawau, Tuaran dan Penampang, manakala selebihnya, iaitu 174 kes adalah dari kategor lain.

“Selain itu, Sabah juga mencatat 4 kematian akibat Covid-19 hari ini, iaitu masing-masing 2 kes di Kota Kinabalu dan Tawau.

“Satu lagi kluster baru juga dikesan di negeri ini hari ini, iaitu kluster Matambai di Kota Kinabalu yang mencatatkan sebanyak 21 kes,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Warga Filipina Curi Kulit Kayu Tangar Di Hutan Simpan Terusan Dicekup

SANDAKAN, 15 Dis: Tindakan berani dua lelaki warga Filipina menceroboh negara ini untuk mencuri kulit kayu tangar di Hutan Simpan Terusan, Kinabatangan sejak kira-kira seminggu lalu akhirnya dicekup Batalion 15 Pasukan Gerakan Am (PGA) Sandakan dan Jabatan Perhutanan Sabah semalam.

Pegawai Pemerintahnya Supt Toipi Lamat berkata suspek berumur 55 dan 34 tahun itu, yang ditahan kira-kira 7.30 pagi, mengakui memasuki negara dari Pulau Kagayan, Filipina dengan menaiki bot bersama empat orang lain.

“Suspek dihantar menyelusuri sungai paya bakau di hutan simpan berkenaan dan kemudian, bot kembali semula ke Filipina meninggalkan suspek.

“Suspek memberitahu mereka telah diupah untuk mengambil kulit kayu tangar dengan kadar 12 peso sekilo,” katanya dalam kenyataan di sini hari ini.

Toipi berkata turut dirampas adalah empat ikatan kulit kayu tangar dengan anggaran berat keseluruhan 200kg, dua bilah kapak, dua bilah parang, sebatang penceduk tanah dan alat untuk mengupas kulit kayu tangar.

Beliau berkata empat khemah turut ditemukan dan dimusnahkan oleh pegawai Stesen Kulamba, Jabatan Perhutanan Sabah.

Suspek dan barang rampasan dibawa ke Ibu Pejabat Polis Sandakan untuk tindakan lanjut, katanya.


Dua Rumah Ranap Akibat Tanah Runtuh Di Kimanis

KIMANIS: Dua rumah ranap dalam kejadian tanah runtuh di kawasan lereng bukit, Batu 18, Jalan Kimanis, di sini, awal pagi tadi.

Bagaimanapun, tiada kemalangan jiwa dilaporkan kerana ketika kejadian, dua rumah berkenaan tidak berpenghuni.

Difahamkan, kejadian berlaku kira-kira jam 1 pagi di kawasan berbukit setinggi 150 meter dan dipercayai terdapat sejumlah rumah dibina di kawasan berkenaan.

Ketua Balai Bomba dan Penyelamat (BBP) Kimanis, Johainin Ruslan, berkata pihaknya menerima panggilan berhubung kejadian itu pada jam 7.51 pagi.

“Hasil siasatan mendapati runtuhan setinggi 150 meter dan memusnahkan dua rumah yang tidak berpenghuni.

“Pasukan bomba bagaimanapun, menjalankan pemeriksaan di kawasan berkenaan,” katanya ketika dihubungi, hari ini.

Menurutnya, tiada sebarang kemalangan jiwa dilaporkan.

Terdahulu, operasi itu membabitkan seramai sepuluh anggota bomba dan sebuah jentera serta sebuah kenderaan utiliti.

Operasi berkenaan turut dibantu anggota polis dari Ibu Pejabat Polis Daerah (IPD) Papar dan Jabatan Kerja Raya Papar. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 150 Kes Baharu Positif Hari Ini, 4 Kematian Dicatatkan

PUTRAJAYA: Ketua Pengarah Kesihatan Malaysia, Dr. Noor Hisham Abdullah dalam satu sidang media yang diadakan sebentar tadi menyatakan bahawa sebanyak 150 lagi kes positif Covid-19 dilaporkan hari ini.

Empat Pertambahan kes itu menjadikan jumlah keseluruhan kes positif Covid-19 yang dicatatkan di Malaysia setakat Sabtu (4 April 2020), jam 12 tengah hari tadi meningkat kepada 3,483 kes.

Daripada jumlah itu, seramai 99 orang pesakit sedang dirawat di Unit Rawatan Rapi dan 50 daripadanya memerlukan alat bantuan pernafasan. Dr Noorhisham turut mengumumkan 4 lagi kematian baru dan ini menjadikan jumlah keseluruhan kematian di Malaysia meningkat kepada 57 orang.

TERKINI #COVID19Malaysia4 April 2020 (Sabtu)Kes baharu 150Keseluruhan 3,483Rawatan di ICU 99Bantuan alat pernafasan 50Kematian terbaru 4Keseluruhan 57 pic.twitter.com/O4L1UOrQxm


Bekas Anggota Parlimen Pensiangan Meninggal Dunia

KOTA KINABALU, 9 mac – Bekas Anggota Parlimen Pensiangan Datuk Dr Bernard S Maraat, meninggal dunia awal hari ini di Hospital Queen Elizabeth di sini.

Maraat, 68, yang menghidap penyakit kencing manis kronik, meninggal dunia pada 3.05 pagi selepas dimasukkan ke hospital itu semalam.

Ketika dihubungi Bernama, anaknya Clarence berkata mayat mendiang akan dibawa ke Kampung Liawan, Keningau untuk pengebumian.

Maraat merupakan Anggota Parlimen Pensiangan bagi penggal 2004-2008.

Sebelum terlibat dalam politik, beliau merupakan penerbit di Radio Televisyen Malaysia (RTM) Sabah pada tahun 80-an.

Menurut rakan yang pernah berkerjasama dengan mendiang, Pengarang Bernama News Channel Newmond Tibin, lulusan bidang filem dan komunikasi daripada New York University itu merupakan seorang penerbit yang kreatif, berwawasan serta tidak lokek ilmu.

Newmond berkata pemergian mendiang merupakan satu kehilangan besar kepada masyarakat Murut kerana beliau merupakan antara pemimpin yang berjiwa rakyat.

“Sepanjang menjadi anggota parlimen, beliau sangat rajin melawat kawasan dan beliau turut berkongsi hasratnya yang komited untuk membantu memajukan Pensiangan,” katanya yang kali terakhir bertemu mendiang beberapa tahun lepas.


Sabah Peruntuk RM18.2 Juta Bantu Mangsa Kebakaran Tawau, Semporna

TAWAU, 6 April : Kerajaan Sabah memperuntukkan RM18.2 juta untuk membantu mangsa kebakaran membina semula rumah dan infrastruktur yang rosak dalam kejadian pada 17 Mac di sini dan pada 2015 di Semporna, kata Ketua Menteri Datuk Hajiji Noor.

Beliau berkata daripada jumlah itu sebanyak RM10 juta diperuntuk untuk mangsa warga tempatan Kampung Kurnia Jaya, Batu 4, Jalan Apas di sini, manakala RM8.2 juta untuk penduduk tempatan Kampung Bangau-Bangau di Semporna.

“Ini menunjukkan kerajaan kita prihatin dengan nasib mangsa kebakaran yang mengalami kesusahan ketika Ramadan, mudahan bantuan ini akan dapat meringankan bebanan mangsa, jadi inilah tanggungjawab kita untuk memastikan setiap rakyat akan dapat dibantu terutama dalam masa mereka diuji bencana.

“Lebih 1,000 ketua isi rumah yang terjejas dalam kebakaran di kedua-dua lokasi berkenaan akan mendapat manfaat daripada peruntukan ini, dengan 608 ketua isi rumah adalah rakyat tempatan di Tawau,” katanya kepada pemberita selepas program penyerahan sumbangan itu di sini hari ini.

Kebakaran rumah di Kampung Kurnia Jaya memusnahkan 658 rumah melibatkan hampir 3,500 mangsa, manakala kejadian kebakaran di Kampung Bangau-Bangau membabitkan 435 rumah dengan 2,768 mangsa.

Hajiji berkata kerajaan mempunyai perancangan membantu mangsa kebakaran atas air namun perkara itu kadang akan mengambil masa kerana melibatkan penelitian pelbagai faktor.

“Harapan kita (kerajaan negeri) supaya semua mangsa kebakaran ini mendapat rumah selesa untuk mereka tinggal sekali gus membantu mereka melancarkan kelangsungan hidup,” katanya lagi.

Sementara itu, Hajiji berkata kerajaan negeri juga meluluskan pembayaran bonus RM500 kepada penjawat awam negeri gred N54 dan ke bawah, dan RM250 bagi pesara sempena sambutan Hari Raya dan Pesta Menuai tahun ini dibayar sebelum sambutan tersebut.

Bagi mangsa kebakaran, Nuriati Asarik, 41 yang juga pengidap kanser tahap tiga berterima kasih kepada kerajaan negeri atas bantuan pembinaan semula rumah terbakar di Kampung Kurnia Jaya.

“Bersyukur kerajaan prihatin dengan nasib kami, ini merupakan kali ketiga keluarga saya ditimpa musibah sama iaitu rumah terbakar, kejadian kedua pada 2013 di tempat yang sama juga, dan sebelum itu rumah saya terbakar di Kampung Titingan.

“Ketika ini saya, suami yang juga Orang Kurang Upaya (OKU) selepas kaki kiri dipotong, serta empat anak menyewa di Kampung Kurnia Jaya,” katanya dalam nada hiba.

Talsam Pamansalang, 63, turut bersyukur atas keprihatinan kerajaan negeri yang memahami keperluan mendesak tempat tinggal untuk rakyat selepas ditimpa musibah.

“Selepas kebakaran itu, saya menumpang tinggal dengan anak di Balung, saya harap rumah itu dapat dibina secepat mungkin,” katanya, – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Misteri 34 Ekor Babi Hutan Ditemui Mati Di Sabah

KOTA KINABALU: Sekurang-kurangnya 34 ekor babi hutan ditemui mati di hutan sekitar Kinabatangan, Sugut, dan Paitan, sejak 28 Jan hingga hari ini.

Pengarah Jabatan Hidupan Liar (JHL) Sabah, Augustine Tuuga, berkata pihaknya dan Jabatan Perkhidmatan Veterinar sedang menyiasat punca kematian haiwan terbabit.

“JHL menerima laporan secara berperingkat di mana sebanyak 29 ekor ditemui di Kinabatangan dan lima ekor lagi ditemui di Sugut dan Paitan.

“Secara keseluruhan jumlah babi hutan yang ditemui ialah sebanyak 34 ekor namun pihak kami tidak menolak kemungkinan lebih banyak lagi akan ditemui dan pemantaun masih diteruskankan sekiranya ada kes kematian baru,” katanya ketika dihubungi hari ini.

Augustine menasihatkan orang awam jangan membeli daging buruan seperti babi hutan atau hidupan liar lain buat sementara waktu sehingga siasatan punca kematian diketahui sepenuhnya.

Beliau juga memaklumkan JHL tidak mengeluarkan lesen memburu dalam tempoh perintah kawalan pergerakan.

“Kami juga menasihatkan orang ramai agar tidak melakukan pemburuan haram kerana ia bukan saja menyalahi undang-undang tetapi juga mengundang bahaya sekiranya mendapat jangkitan penyakit yang mungkin menyebabkan kematian babi hutan terbabit,” katanya.

Kejadian yang tular di media sosial ini menimbulkan tanda tanya dalam kalangan warganet, yang antaranya merasakan babi-babi hutan itu mungkin diracun. – FMT


Berang Diganggu Tidur, Lelaki Ditahan Polis Selepas Tendang Pinggang Anak Saudara

BEAUFORT: Hanya kerana tidur terganggu dengan bunyi bising, lelaki sanggup mencederakan anak saudaranya di Kampung Pimping, Membakut.

Dalam kejadian 11.30 pagi kelmarin, lelaki berusia 39 tahun terbabit dipercayai menyepak pinggang anak saudaranya, 13, yang membuat bising ketika bermain permainan video di telefon pintar.

Ketua Polis Daerah Beaufort, Deputi Superintendan Azmir Abd Razak berkata, perkara itu disedari adik suspek yang kemudiannya bertanyakan suspek.

Namun, suspek mendakwa mangsa membuat bising sehingga mengganggu tidurnya.

Katanya, suspek mengaku tidak menendang dengan kuat.

“Akibat kejadian itu, mangsa mengalami kesakitan di bahagian pinggang dan dirujuk ke Hospital Beaufort untuk mendapatkan rawatan.

“Adik suspek kemudiannya membawa mangsa membuat laporan polis,” katanya ketika dihubungi, hari ini.

Azmir berkata, selepas menerima laporan, sepasukan polis dikerah ke lokasi kejadian dan menahan suspek, 12.15 tengah hari semalam.

Katanya, hasil siasatan, suspek juga mengaku ada mengambil dadah kira-kira tiga hari lalu.

“Siasatan lanjut mendapati, suspek mempunyai lapan rekod jenayah lampau membabitkan kesalahan Akta Dadah Berbahaya 1953, Akta Penagihan Dadah 1983 dan Akta Rumah Judi Terbuka 1953.

“Suspek akan dibawa ke Mahkamah Majistret Beaufort untuk permohonan reman bagi membantu siasatan lanjut,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Lebur Rekod Kemenangan TFC

KOTA KINABALU: Amaran yang diberikan pengurusan jelas menyentak semangat Sabah FC selepas mereka mengejutkan pasukan di tangga kedua, Terengganu FC (TFC) 2-1 pada aksi di Stadium Likas, sebentar tadi.

Ini menyaksikan skuad bimbingan Kurniawan Dwi Yulianto itu menikmati kemenangan pertama musim ini selepas tumbang dalam tiga aksi berturut-turut.

Kekalahan ini sekali gus membuatkan skuad Penyu terlepas peluang untuk terus menekan pendahulu liga, Johor Darul Ta’zim (JDT) yang sedang beraksi menentang Perak FC.

Pada aksi terbabit, babak pertama menjadi igauan ngeri TFC apabila mereka dibolosi dua gol pantas pada minit ke-38 dan ke-42.

Levy Clement Madinda memberikan gol pendahuluan buat tuan rumah menerusi sepakan penalti pada minit ke-38 sebelum Sam Johnson melebarkan jurang empat minit berselang.

Babak kedua bersambung, TFC merapatkan jurang menerusi Jordan Mintah pada minit ke-78 namun gol penyamaan yang dicari tidak hadir sehinggalah wisel penamat dibunyikan. – BH Online


Amaran Cuaca Bahaya & Hujan Sangat Lebat Di Sabah

KUALA LUMPUR: Jabatan Meteorologi Malaysia (MetMalaysia) mengeluarkan Amaran Cuaca Bahaya dengan hujan sangat lebat dijangka berterusan sepanjang hari ini bagi di Sandakan, di Sabah.

MetMalaysia dalam satu kenyataan turut mengeluarkan Amaran Cuaca Buruk dengan jangkaan hujan lebat berterusan di Telupid, Kinabatangan dan Beluran di Sabah.

“Sementara itu, di beberapa kawasan di Sarawak termasuk Kudat (Sabah) dijangka berlaku hujan lebat,” katanya.

MetMalaysia turut menjangkakan hujan lebat bermula esok hingga Ahad ini membabitkan beberapa kawasan termasuk Pedalaman (Sipitang, Tenom, Kuala Penyu, Beaufort, Keningau & Tambunan), Pantai Barat dan Kudat) di Sabah serta Wilayah Persekutuan (WP) Labuan.

“Sepanjang tempoh itu, angin kencang boleh berlaku di kawasan pantai negeri Sarawak dan Sabah,” katanya.

MetMalaysia turut memaklumkan, angin kencang timur laut berkelajuan sehingga 60 kmsj dengan ombak mencapai ketinggian 4.5 meter (m) boleh berlaku di perairan negeri Kelantan, Terengganu, Pahang, Johor Timur, Sarawak, Sabah Barat dan WP Labuan dalam tempoh itu.

“Di perairan Sabah Timur juga boleh berlaku angin kencang timur laut berkelajuan sehingga 50 kmsj dengan ombak mencapai ketinggian 3.5m yang mana kejadian ini boleh mendatangkan risiko limpahan air laut di pesisir pantai dan muara sungai kawasan terbabit,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Waktu Operasi Perniagaan Di Sabah Hingga 7 Malam – Masidi

KOTA KINABALU: Semua premis perniagaan di Sabah kecuali stesen minyak hanya dibenarkan beroperasi sehingga 7 malam bermula esok hingga 14 Jun.

Menteri Kerajaan Tempatan dan Perumahan, Masidi Manjun, berkata arahan itu termasuk restoran, kafe, kedai makan, kedai runcit, kedai serbaneka, pasar raya mini dan pasar raya.

“Antara perniagaan lain yang hanya boleh beroperasi sehingga 7 malam ialah ‘food truck’, penjaja tepi jalan, medan selera dan ‘kiosk’ dengan pembelian makanan hanya terhad kepada secara pandu lalu atau penghantaran serta ‘take away’ saja.

“Bagaimanapun, operasi stesen minyak termasuk kedai serbaneka di dalam stesen berkenaan dibenarkan beroperasi bermnula 6 pagi hingga 8 malam,” katanya.

Masidi yang juga jurucakap negeri berkaitan Covid-19 berkata, pasar borong juga dibenarkan beroperasi dari 12.01 pagi hingga 6 pagi manakala pasar awam boleh beroperasi bermula 6 pagi hingga 3 petang.

Bagaimanapun, pasar tamu, pasar minggu, pasar tani dan pasar malam tidak dibenarkan beroperasi sepanjang tempoh 14 hari ini, bermula esok.

“Bagi aktiviti keagamaan pula, masjid dan surau dibenarkan beroperasi termasuk pelaksanaan solat fardu secara berjemaah dengan bilangan tidak melebihi 12 AJK masjid atau surau.

“Selain itu, pelaksanaan solat juga dibenarkan dengan bilangan 12 orang saja manakala solat hajat dibenarkan dengan bilangan tidak melebihi 12 orang AJK masjid atau surau.

“Bagi aktiviti rumah ibadat selain Islam, aktiviti dihadkan kepada maksimum 12 AJK rumah ibadat sahaja,” katanya.

Sementara itu, kebanyakan prosedur operasi setandard (SOP) yang ditetapkan hampir atau sama dengan diumumkan Majlis Keselamatan Negara (MKN), semalam. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bulan puasa pun hisap dadah

LAPAN individu termasuk seorang wanita ditahan dalam Operasi Khas Sarang di Kampung Sembulan, di Kota Kinabalu, semalam.

Pemangku Ketua Polis Daerah Kota Kinabalu Superintendan George Abd Rakman berkata, operasi bermula 12.30 tengah malam itu dilakukan sepasukan anggota Jabatan Siasatan Jenayah Narkotik, Ibu Pejabat Polis Kontinjen (IPK) Sabah bersama Bahagian Siasatan Jenayah Narkotik Ibu Pejabat Polis Daerah (IPD) Kota Kinabalu.

“Seramai 29 individu diperiksa dan daripada jumlah itu, tujuh ditahan mengikut Seksyen 15(1) (A) Akta Dadah Berbahaya 1952 manakala seorang lagi ditahan mengikut Seksyen 12(2) akta yang sama.

“Semua individu adalah warga tempatan berusia antara 18 hingga 50 tahun,” katanya dalam kenyataan media di sini, semalam.

Katanya lagi, semua individu itu ditahan di kawasan yang dikenal pasti sebagai lokasi ‘hotspot’ dengan aktiviti penyalahgunaan dadah.

“Operasi ini dilakukan hasil daripada risikan dan maklumat orang awam berhubung lokasi itu dijadikan sebagai sarang penagihan dadah.

“Selain itu, ia juga bertujuan untuk mengenal pasti serta mengambil tindakan terhadap ahli sindiket pengedaran dadah yang wujud di kawasan ‘hotspot’ sekitar daerah ini,” katanya.

Terdahulu, beliau berkata, usaha untuk membanteras pengedaran dan penagihan dadah di sekitar Kota Kinabalu akan terus diperhebat dari semasa ke semasa.

“Operasi diteruskan demi menjaga kesejahteraan dan ketenteraman bandar raya ini,” katanya. – Harian Metro


Putus kepala ketika muntah

New Delhi: Seorang wanita maut dalam keadaan ngeri apabila dipenggal ketika dia menjulurkan kepala dari tingkap bas untuk muntah.

Dalam kejadian di Madhya Pradesh, kepala wanita malang berusia 56 tahun itu terputus selepas terlanggar tiang elektrik di tepi jalan akibat bas dipandu bahaya, kelmarin, kata polis.

Mangsa dikenali sebagai Asha Rani dilaporkan dalam perjalanan dari Satna ke Panna, lapor Hindustan Times.

News18 melaporkan, impak dengan tiang elektrik itu menyebabkan kepala Asha terputus dan terpelanting atas jalan.

Sementara itu, jurucakap polis Inspektor Arvind Kujur memberitahu PTI, pemandu berkenaan sudah ditahan untuk siasatan.

“Kenderaannya juga disita dan siasatan dijalankan,” katanya.

Menurutnya, mayat mangsa diserahkan kepada keluarganya. – Agensi


Bermula Esok, Wajib Swab Test Sebelum Keluar Dari Sabah

PUTRAJAYA : Bermula esok, pengembara yang tiba dari Sabah hanya perlu menjalani ujian pengesanan Covid-19 (swab test) tiga hari sebelum berlepas dari negeri itu.

Menteri kesihatan, Datuk Seri Dr Adham Baba dalam kenyataannya berkata, keputusan itu dibuat dalam Mesyuarat Keselamatan Negara (MKN) semalam susulan Sabah menunjukkan trend penurunan jangkitan baharu Covid-19 berbanding semenanjung terutama Lembah Klang.

Menurutnya, sekiranya pengembara berkenaan didapati positif Covid-19, mereka tidak dibenarkan keluar dari Sabah.

“Bagi yang positif, mereka akan dirujuk ke hospital untuk isolasi, rawatan dan pemantauan manakala bagi individu yang bergejala akan dirujuk menjalani pemeriksaan.

“Pengembara yang dibenar meneruskan perjalanan keluar dari Sabah akan melalui saringan demam dan gejala, pemeriksaan laporan ujian swab pengesanan Covid-19 serta diwajibkan penggunaan MySejahtera selepas di pintu masuk negara di semenanjung, Sarawak dan Labuan.

“Sekiranya mereka tidak bergejala dan laporan ujian makmal Covid-19 disahkan negatif, pengembara berkenaan tidak lagi perlu menjalani kuarantin wajib selama 14 hari,” katanya.

Sebelum ini, bermula 11 Oktober lalu semua pengembara yang tiba dari Sabah diwajibkan melalui prosedur sedia ada selain diarah menjalani kuarantin wajib selama 14 hari.

Tindakan ini susulan peningkatan kes yang ketara di kebanyakan daerah di negeri tersebut selain peningkatan kes positif Covid-19 di negeri lain di Malaysia yang berkait dengan sejarah melawat Sabah.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Kes Baharu Di KK Libatkan Petugas Kesihatan

KOTA KINABALU: Kes baharu positif Covid-19 yang dilaporkan semalam membabitkan petugas kesihatan yang pernah bertugas selama sebulan di pusat kuarantin Kota Kinabalu.

Kes yang dikategorikan sebagai jangkitan tempatan ini telah dimasukkan ke wad Hospital Queen Elizabeth dan semua kontak sekerja, serumah dan sosial pesakit telah dikenal pasti oleh Pejabat Kesihatan Kawasan Kota Kinabalu.

Pengarah Kesihatan Negeri Sabah, Datuk Dr Christina Rundi dalam satu kenyataan semalam berkata, setakat semalam sebanyak 13 kes aktif masih dirawat di hospital seluruh Sabah.

Manakala, bilangan individu yang masih menjalani perintah kuarantin adalah seramai 1,212 orang dimana, 942 menjalani kuarantin di rumah dan 270 dikuarantin di 12 pusat kuarantin yang masih dibuka.

Untuk individu yang telah tamat menjalani kuarantin di rumah pula adalah seramai 56,334 orang dan yang tamat tempoh kuarantin 14 hari di pusat kuarantin pula seramai 13,813 orang.

Pada 1 Julai, Ketua Pengarah Kesihatan Malaysia Datuk Dr Noor Hisham Abdullah memaklumkan sebanyak 1,400 individu yang pulang dari luar negara ke Malaysia gagal menghadirkan diri ke fasiliti kesihatan terdekat bagi tujuan saringan kedua seperti yang diarahkan.

Dengan itu, Jabatan Kesihatan Negeri Sabah (JKNS) mengingatkan mana-mana individu di Sabah yang baru pulang dari luar negara dan belum mendapatkan saringan kedua agar menghubungi fasiliti kesihatan terdekat.

Christina berkata, tindakan undang-undang akan diambil terhadap mereka yang gagal mematuhi arahan tersebut.- BorneoToday


1,767 Kes Baharu Covid-19, 12 Kematian Hari Ini

PUTRAJAYA: Kementerian Kesihatan melaporkan 1,767 kes baharu Covid-19 dan 1,290 pesakit sembuh, manakala angka korban kembali kepada dua digit, iaitu 12 kematian.

Ketua Pengarah Kesihatan, Dr Noor Hisham Abdullah berkata, daripada 363,940 kes Covid-19 yang dicatatkan sehingga kini, seramai 346,295 pesakit sudah pulih dan 1,345 lagi meninggal dunia.

Katanya, seramai 16,300 pesakit Covid-19 sedang dirawat di seluruh negara, dengan 82 daripada 199 orang yang ditempatkan di unit rawatan rapi memerlukan bantuan pernafasan.

Selain sembilan kes import, baki 1,758 kes baharu ialah penularan tempatan yang membabitan 1,508 warganegara dan 250 warga asing.

Sarawak sekali lagi mencatatkan bilangan kes tertinggi, iaitu sebanyak 607 kes.

Ia susuli Selangor dengan 483 kes, Kuala Lumpur (133), Sabah (117), Kelantan (103), Pulau Pinang (92), Johor (74), Kedah (39), Perak (36), Negeri Sembilan (29), Melaka (17), Pahang (14), Terengganu (13), Putrajaya (tujuh) dan Labuan (tiga).

Perlis tidak melaporkan sebarang kes baharu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Saya kini Presiden Indonesia – Prabowo

JAKARTA: Prabowo Subianto mendakwa dia kini Presiden Indonesia selepas mengumumkan memenangi Pilihan Raya Presiden hari ini dan dia turut meraikan kemenangan itu bersama penyokongnya dengan melakukan sujud syukur.

Kompas.com melaporkan, Prabowo mendakwa jumlah kiraan cepat yang dilakukan secara dalaman oleh pihaknya mendapati dia dan calon Naib Presiden, Sandiaga Uno memperoleh 62 peratus undi.

Bagaimanapun, kiraan cepat yang dilakukan oleh beberapa agensi bebas menunjukkan Presiden Indonesia, Joko Widodo (Jokowi) menang dengan memperoleh lebih 54 peratus undi berbanding Probowo yang hanya mendapat 45 peratus undi.

Kiraan pantas adalah keputusan diambil daripada jumlah undi yang dikira di semua pusat pengundian tetapi pengumuman rasmi biasanya mengambil masa selama beberapa minggu.

“Ini adalah hasil undian sebenar di lebih 320,000 pusat pengundian,” kata Prabowo yang disambut dengan sorakan penyokongnya.

Namun, Sandiaga dilaporkan tidak berada bersama Prabowo ketika dia membuat pengumuman itu.

Prabowo juga yakin peratusan itu tidak berubah banyak hingga semua undian dikira dan tidak bebeza dengan keputusan rasmi yang bakal diumumkan Suruhanjaya Pilihan Raya.

“Ini kemenangan bagi rakyat Indonesia. Saya akan menjadi presiden seluruh rakyat Indonesia. Bagi saudara yang menyokong calon 01 (Jokowi), tetap akan saya bela.

“Saya sudah menjadi presiden seluruh rakyat Indonesia,” ujarnya.

Selepas mengumumkan kemenangan itu, Probowo melakukan sujud syukur dan disambut dengan sorakan penyokongnya. – Agensi


Paralimpik Tokyo: Malaysia Raih Pingat Emas Pertama

TOKYO: Malaysia meraih pingat emas pertama menerusi acara powerlifting kategori lelaki 72kg di Tokyo International Forum.

Jaguh powerlifting negara Bonnie Bunyau Gustin turut memecah rekod Paralimpik dalam kategori itu dengan angkatan seberat 228 kg.

Atlet berusia 22 tahun dari Sarawak dianggap sebagai pencabar utama pingat untuk acara itu selepas memecah rekod dunia pada Piala Dunia Powerlifting Fazza Dubai ke-11 di Emiriah Arab Bersatu (UAE) Jun lepas.

Selain Bonnie, harapan emas diletakkan kepada dua atlet olahraga, Mohd Ziyad Zolkefli dan Abdul Latif Romly dan pemain badmiton para, Cheah Leik Hou dan atlet memanah, S Suresh.


Tiga sekeluarga ditemui dalam beg pakaian

SAO PAULO : Polis Brazil semalam memulakan penyiasatan kes pembunuhan kejam sepasang suami isteri rakyat Bolivia dan anak lelaki mereka berusia 8 tahun selepas menemui bahagian tubuh kesemua mangsa dalam sebuah beg pakaian di pinggir Sao Paulo.

Menurut pihak berkuasa, anggota badan Jesus Reynaldo Condori, 39, isterinya Irma Morante Sanizo, 38 dan anak lelaki mereka, Abner Morante Condori ditemui lewat Selasa lalu.

Polis dalam satu kenyataan kepada laman web berita G1 memberitahu, kesemua anggota tubuh mangsa diletakkan dalam plastik sebelum disumbat dalam tiga beg pakaian dan ditemui di bilik air rumah keluarga malang itu yang terletak di Itaquaquecetuba.

Pihak berkuasa sebelum itu dikerahkan ke tempat kejadian selepas menerima maklumat berhubung satu kes penculikan, susulan kehilangan keluarga berkenaan pada 23 Disember lalu.

Suspek utama kejadian adalah abang ipar salah seorang mangsa yang diupah bekerja dengan kedai pakaian milik keluarga terbabit.

“Pemilik rumah tempat mayat kesemua mangsa ditemui berkata, beliau menyewakan kediaman itu kepada seorang lelaki yang masih belum dapat dikesan sehingga kini.

“Dia ialah suami kepada kakak salah seorang mangsa,” kata setiausaha keselamatan negeri Sao Paulo dalam satu kenyataan.

Motif pembunuhan kejam itu masih belum diketahui. – AFP


16 individu ditahan dalam operasi cegah jenayah di Kota Kinabalu

KOTA KINABALU – Polis menahan 16 individu termasuk tujuh daripadanya terlibat dalam kes jenayah mencuri dan pecah rumah susulan operasi cegah jenayah dijalankan di empat lokasi sekitar bandar raya ini, semalam.

Ketua Polis Bandaraya Kota Kinabalu ACP Habibi Majinji berkata kesemua individu terbabit adalah pendatang asing tanpa izin (PATI) berumur dalam lingkungan 11 hingga 56 tahun.

Beliau berkata operasi enam jam bermula 2 petang Sabtu itu dijalankan dengan kerjasama agensi lain termasuk Jabatan Pendaftaran Negara, Jabatan Imigresen dan Dewan Bandaraya Kota Kinabalu (DBKK).

“Operasi ini memberi tumpuan lokasi mempunyai PATI yang mengundang kepada kegiatan jenayah di sekitar bandar raya,” katanya dalam kenyataan di sini hari ini.

Habibi berkata kes tangkapan PATI akan disiasat di bawah Seksyen 6(1)(c) Akta Imigresen 1959/63 dan dua kes disiasat di bawah Seksyen 379 Kanun Keseksaan kerana mencuri.

“Selain itu, tiga kes akan disiasat mengikut Seksyen 380 Kanun Keseksaan kerana mencuri dalam bangunan dan dua kes disiasat di bawah Seksyen 457 Kanun Keseksaan kerana melakukan pecah rumah dan mencuri,” katanya.

Operasi itu akan diteruskan pada masa akan datang dan orang ramai dialu-alukan menyalur maklumat kepada pihak polis termasuk melalui media sosial dalam usaha membanteras jenayah, PATI dan gejala negatif di daerah ini, katanya.


Undi18 Saman Kerajaan Minggu Depan

KUALA LUMPUR: NGO Undi18, penggerak utama di sebalik kejayaan pindaan untuk menurunkan usia pengundi dan pendaftaran automatik, akan memfailkan saman terhadap kerajaan minggu depan.

Dalam kenyataan, Undi18 berkata tindakan akan difailkan pada 2 April itu bagi memaksa Suruhanjaya Pilihan Raya (SPR) secara automatik mendaftar semua yang berusia antara 18 hingga 21 tahun sebagai pengundi susulan pindaan terhadap Perlembagaan Persekutuan.

NGO itu berkata, ia mahu kerajaan mematuhi janjinya untuk melaksanakan pindaan yang telah diwartakan itu.

“Undi18 percaya belia antara usia 18 hingga 20 tidak sepatutnya dinafikan hak perlembagaan mereka untuk mengundi. Kami percaya setiap undian adalah penting dalam sesebuah demokrasi.

“Sebarang penangguhan lanjut dalam pelaksanaan RUU Undi18 akan secara sistematik mendiskriminasi terhadap suara golongan muda.”

Dalam kenyataan semalam, Pengerusi SPR Abdul Ghani Salleh berkata persediaannya tergendala akibat pandemik Covid-19, seterusnya menangguhkan pelaksanaannya paling awal sehingga September 2022.

Menurutnya, SPR komited melaksanakan pendaftaran pengundi automatik dan Undi18 sesuai dengan pilihan raya umum ke-15 (PRU15) pada 2023 mengikut Perkara 55(3) Perlembagaan Persekutuan.

Mengikut rekod mereka, penangguhan itu akan menjejaskan kira-kira 1.2 juta rakyat berusia antara 18 hingga 20 tahun. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Lahad Datu Tahan 93 Individu Berkait Jenayah Perjudian

LAHAD DATU, 27 Nov: Polis daerah ini berjaya membuat 93 tangkapan daripada 52 serbuan dalam usaha membanteras kegiatan judi tanpa lesen merangkumi judi dalam talian, loteri awam termasuk sabung ayam sejak Januari sehingga 10 Nov lepas.

Ketua Polis Daerah Lahad Datu, ACP Nasri Mansor dalam semua serbuan itu turut dirampas wang RM7,658 dan 67 unit telefon bimbit pelbagai jenama, 36 unit peralatan elektronik serta 107 unit lain-lain peralatan perjudian selain 25 ekor ayam sabung.

“Tindakan pelupusan ke atas barang-barang rampasan akan dilaksanakan sebagaimana peruntukan undang-undang sedia ada,” katanya kepada pemberita dalam satu sidang akhbar di sini hari ini.

Dalam pada itu, Nasri berkata bagi mengekang aktiviti perjudian di daerah ini secara menyeluruh, pihaknya mengambil tindakan melalui Akta Pencegahan Jenayah 1959 (POCA) bertujuan untuk menangkap penganjur perjudian.

Setakat ini, lima kertas siasatan dibuka ke atas individu yang dikenalpasti dan seorang lelaki sudah diambil tindakan di bawah Seksyen 15 akta berkenaan.

“Polis tidak menolak kemungkinan masih wujud aktiviti perjudian tanpa lesen di daerah ini namun kita akan terus membanteras dengan kerjasama semua pihak termasuk masyarakat dengan menyalurkan maklumat kepada pihak berkuasa,” katanya.

Nasri berkata, polis juga akan membuka kertas siasatan berhubung kejadian kebocoran gas asetilena di sebuah kilang besi buruk sehingga menyebabkan lapan individu dimasukkan ke Hospital Lahad Datu pada Isnin lepas.

“Bagi kes ini, polis akan membuat siasatan secara terperinci, saya sudah arah pegawai untuk buka siasatan di bawah Seksyen 284 Kanun Keseksaan yang mana kecuaian melibatkan apa-apa jenis racun.

“Siasatan masih dijalankan dan polis akan panggil beberapa orang untuk rakaman percakapan, dan sebelum kertas dirujuk kepada Timbalan Pendakwa Raya,” katanya lagi.

Jika sabit kesalahan, pesalah boleh dijatuhkan hukuman maksimum enam bulan penjara atau denda RM2,000 atau kedua-duanya.

Menurut Nasri ketika ini, dua mangsa lelaki berumur 35 dan 37 tahun masih mendapatkan rawatan di hospital, manakala enam lagi mangsa telah dibenarkan keluar wad.

Pada Isnin lepas, lapan individu termasuk dua kanak-kanak dan tiga wanita dikejarkan ke hospital selepas terhidu gas asetilena yang bocor di sebuah kilang besi buruk di Jalan Dam 8 di Lahad Datu, kira-kira 9.55 pagi.


‘Superman’ Mandi Lumpur

KOTA KINABALU: Seorang penagih melakukan lagak ‘Superman’ dengan terjun melalui tingkap rumahnya di Kampung Sembulan, di sini, untuk meloloskan diri daripada Agensi Anti Dadah Kebangsaan (AADK) yang menjalankan Ops Cegah, pagi tadi.

Bagaimanapun tindakan lelaki berusia 32 tahun itu gagal apabila dia terjatuh ke dalam lumpur hingga menyukarkan dia bergerak sebelum ditahan pegawai dan anggota AADK yang sudah mengepung kawasan berkenaan.

Dalam kejadian kira-kira jam 1 pagi itu, suspek berusia 32 tahun yang menyedari kehadiran penguatkuasa AADK cuba bersembunyi di dalam bilik namun berjaya dikesan sebelum dia merempuh cermin tingkap rumah sehingga pecah sebelum terjun.

Dia kemudian jatuh di dalam lumpur sebelum ditahan pegawai dan anggota AADK yang sudah mengepung kawasan rumah berkenaan.

Ketua Pegawai AADK Kota Kinabalu, Lawrence Galleh berkata suspek pernah ditahan atas kesalahan dadah pada Januari lalu namun gagal hadir mahkamah untuk pertuduhan.

“Hasil saringan awal air kencing suspek positif dadah jenis methamphetamine atau syabu.

“Suspek turut mengaku baru saja mengambil syabu,” katanya ketika ditemui, hari ini.

Lawrence berkata, operasi yang bermula jam 10 malam dan berakhir 3 pagi itu turut menahan 10 lelaki di lapan kampung di daerah ini dan Putatan.

“Antaranya Kampung Kalansanan, Warisan, Bambangan, Pomotodon, Taman Serigai, Tugu Peringatan, Kepayan Ridge dan Sembulan.

“Semua mereka berusia lingkungan 19 hingga 60 tahun didapati positif dadah jenis syabu,” katanya.

Jelas beliau, kes disiasat mengikut Seksyen 3(1) Akta Penagih Dadah (Rawatan dan Pemulihan) 1983.

Terdahulu, operasi itu disertai lima pegawai dan anggota AADK Kota Kinabalu, dua AADK Negeri dan dua anggota dari Ibu Pejabat AADK Kuala Lumpur.


Operasi Cari Kanak-Kanak Dibaham Buaya Di Sungai Kinabatangan Dihentikan

KINABATANGAN: Operasi mencari dan menyelamat (SAR) kanak-kanak lelaki disambar buaya di Sungai Kinabatangan, dekat Kampung Muhibbah Hujung, dihentikan.

Pegawai Angkatan Pertahanan Malaysia (APM) Kinabatangan, Kapten Ahmad Roslan Mohd Kamel berkata, SAR dihentikan sejak semalam susulan tiada sebarang penemuan berkaitan mangsa sejak hari pertama operasi dijalankan.

Menurutnya, dalam masa sama paras Sungai Kinabatangan meningkat dan arus deras susulan hujan lebat turut membantutkan operasi.

“Peningkatan air sungai dalam beberapa hari SAR membimbangkan pasukan kerana ia menyukarkan pencarian.

“Dalam masa sama, ia memberi risiko kepada pasukan penyelamat. Namun pasukan SAR sudah meningkatkan usaha sepenuhnya dengan meluaskan radius pencarian sehingga 30 kilometer semalam,” katanya dalam satu kenyataan media, hari ini.

Menurutnya, SAR boleh diaktifkan semula pada bila-bila masa sekiranya ada petunjuk baru diterima.

“Kami berterima kasih kepada penduduk kampung, pihak ladang, semua agensi penyelamat yang memberi bantuan sepanjang SAR dijalankan,” katanya,

Rabu lalu, Asmin Abdullah, 8, turun ke Sungai Kinabatangan bersama ayahnya untuk menurunkan bot dan mandi.

Mangsa kemudiannya disambar buaya dan ketika ditarik masuk ke dalam air sungai ayah mangsa sempat melihat kejadian menyayat hati berkenaan.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semua Pihak Perlu Terima Apa Sahaja Keputusan Pembubaran DUN Sabah – Hamzah

KOTA KINABALU, 8 Ogos: Setiausaha Agung Parti Pribumi Bersatu Malaysia (Bersatu) Datuk Seri Hamzah Zainudin berkata, semua pihak perlu menerima apa sahaja keputusan, sama ada Dewan Undangan Negeri (DUN) Sabah sah dibubarkan atau sebaliknya.

Beliau yang juga Menteri Dalam Negeri berkata, sekiranya Yang Dipertua Negeri Sabah Tun Juhar Mahiruddin benar-benar telah bersetuju untuk Ketua Menteri Sabah Datuk Seri Mohd Shafie Apdal membubarkan DUN, maka keputusan itu perlu diterima.

“Bagi saya ia perkara mudah … apa pun berlaku, ia perlu diselesaikan dengan secepat mungkin…tidak kira apa keputusannya, yang penting adalah  kita mencari penyelesaian demi menentukan pemimpin di negeri ini.

“Sekiranya berlaku Pilihan Raya Negeri (PRN)…terpulang kepada parti-parti yang ada di Sabah, untuk berjuang bagi menentukan rakyat menerima mereka…pada saya rakyat yang berhak menentukan masa depan negeri mereka sendiri,” katanya.

Beliau berkata demikian kepada pemberita selepas majlis perjumpaannya bersama anggota Jabatan Sukarelawan Malaysia (RELA) Sabah, di sini hari ini.

Ditanya mengenai perjumpaannya dengan Juhar baru-baru ini, Hamzah berkata ia bertujuan untuk membincangkan beberapa perkara, termasuk mengenai masa depan negeri Sabah.

“Saya dan Tun Juhar adalah kawan baik dan kita telah kenal sejak 1990an.. jadi tidak ada salah untuk saya berjumpa dengan beliau, dan apa yang kami bincangkan secara terperinci biarlah kami sahaja yang tahu.

“Saya yakin Tun Juhar tidak akan menyalahgunakan kedudukannya dan untuk menjadi Ketua Negeri, biarlah dia bertanggungjawab di atas apa yang dilakukannya,” tambahnya.

Sementara itu, diminta mengulas mengenai cadangan dokumen IMM13 yang akan digunakan bagi menggantikan Kad Burung-Burung dan Sijil Banci yang dimiliki migran di Sabah, Hamzah berkata tiada tempoh masa ditetapkan mengenai perkara berkenaan.

“Mengenai masalah pendatang asing tanpa izin di Sabah, kita perlu selasaikan sebaik mungkin. Kita perlu merancang untuk melaksanakan apa sahaja tindakan yang boleh mengatasi masalah berkenaan…tidak semestinya satu, dua, tiga, atau lima tahun, namun apa yang penting masalah itu perlu diselesaikan,” tegasnya.

Mengulas mengenai perjumpaannya dengan RELA Sabah beliau berkata, Sabah adalah negeri yang mempunyai paling ramai anggota RELA di Malaysia, iaitu kira-kira 298,000 anggota.

“Oleh itu saya bertemu mereka untuk mengingatkan mereka tentang tanggungjawab yang dipikul oleh mereka. Sebagai anggota RELA, mereka perlu sentiasa berdisiplin dan memahami serta menjiwai tentang tanggungjawab yang diberikan.

“Anggota RELA juga perlu sentiasa menjadi mata dan telingga kerajaan, serta sentiasa memahami dan mengikuti segala agenda yang diumumkan oleh kerajaan,” katanya.- BERNAMA


Kinabatangan & Semporna Kini Bebas Covid-19

KOTA KINABALU: Kinabatangan dan Semporna kini bebas daripada jangkitan Covid-19 apabila kes terakhir kedua-dua daerah tersebut dilaporkan telah pulih pada hari ini.

Kinabatangan merekodkan 23 kes sebelum ini dan satu kes terakhir telah pulih, manakala Semporna merekodkan sebanyak lima kes, termasuk dua kes terakhir yang telah pulih.

Menteri Kesihatanan dan Kesejahteraan Rakyat, Datuk Frankie Poon berkata, jumlah keseluruhan kes pulih sehingga kini adalah sebanyak 332 kes dan hanya tinggal 10 kes lagi yang masih aktif di Sabah.

Walau bagaimanapun, terdapat pertambahan satu kes Covid-19 baharu dilaporkan di negeri ini dan kes terbaharu itu dikesan di daerah Putatan.

Menurut statistik terbaru, daerah Tawau mencatat bilangan kes aktif tertinggi iaitu sebanyak empat kes, diikuti Kota Kinabalu dengan dua kes.

Manakala, Lahad Datu, Tuaran, Putatan dan Ranau masing-masing mempunyai satu kes akfif.

Jumlah korban akibat wabak Covid-19 di Sabah masih kekal sebanyak lima kes, di mana kematian terakhir dicatat di Kota Kinabalu pada 16 Mei.

Sementara itu, Kementerian Kesihatan Malaysia telah melaporkan pertambahan kes baharu jangkitan Covid-19 sebanyak 38 kes dan jumlah keseluruhan kes positif di Malaysia adalah sebanyak 7,857 kes.

Kes baharu itu membabitkan 26 kes import mendapat jangkitan di luar negara, manakala 12 kes adalah kes penularan tempatan di mana enam kes adalah bukan warganegara Malaysia.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemancing Hilang Dikhuatiri Dibaham Buaya

TAWAU; 9 JANUARI 2020 (Khamis) – Seorang Pemancing hilang dikhuatiri dibaham buaya di Sungai Kalumpang, Jalan Tawau – Semporna masih belum ditemukan setakat pukul 7 malam, Semalam.

Mangsa Binyojinnul, 36 tahun, dilaporkan hilang dipercayai ketika sedang menjalankan aktiviti memancing di tepi sungai berkenaan.

Pasukan Bomba dan Penyelamat Tawau diketuai PBKII Zougarana Konin dengan tujuh anggota menjalankan operasi Mencari dan Menyelamat (Surface Searching – SAR) di kawasan lokasi terakhir mangsa dipercayai hilang sebaik menerima panggilan kecemasan.

Terdahulu, Balai Bomba dan Penyelamat Tawau menerima panggilan kecemasan kira-kira pukul 4.43 petang dan respon ke lokasi kejadian pada jarak 62 kilometer dari balai dengan dua jentera.

Operasi SAR ditamatkan kira-kira pukul 7.10 malam dan disambung keesokan hari (khamis).


Sabah Hantar Pulang 763 Tahanan Filipina

KOTA KINABALU: Seramai 763 tahanan Filipina diusir pulang ke negara asal, malam tadi menerusi pelabuhan Sandakan ke Zamboanga, selatan Filipina.

Semua yang diusir dari Pusat Tahanan Sementara Papar dan Sibuga membabitkan individu berusia antara sebulan hingga 80 tahun.

Majlis Keselamatan Negara (MKN) turut dijangka mengusir 119 tahanan warga Indonesia pulang ke negara asal, esok.

Pengarah MKN Sabah Sh Sitti Saleha Habib Yussof berkata, pengusiran itu menjadikan jumlah pendatang asing tanpa izin (PATI) yang dihantar pulang tahun ini cecah 12,237 orang.

Ia menjadikan jumlah keseluruhan PATI diusir dari Sabah adalah 590,351 orang sejak 1990.

“Penghantaran pulang ini dibantu dengan komitmen tahap tertinggi oleh Jabatan Imigresen, Polis Diraja Malaysia, Jabatan Kesihatan dan pelbagai agensi lain,” katanya dalam kenyataan.


Campak Mayat Pesakit Covid-19 Tepi Jalan!

New Delhi: Orang ramai terkejut dengan tindakan dua petugas kesihatan lengkap memakai pakaian perlindungan diri (PPE) membuang mayat pesakit Covid-19 di bahu jalan di Bhopal, tengah India, Isnin lalu.

Menerusi laporan Tribunnews.com, berdasarkan rakaman kamera litar tertutup (CCTV), mayat lelaki itu dibuang oleh petugas kesihatan dari hospital di Bhopal.

Dalam rakaman itu, kelihatan dua petugas mengeluarkan mayat dari sebuah ambulans sebelum membuangnya di bahu jalan.

Menyedari tindakan itu, pihak berkuasa yang menerima laporan bergegas ke lokasi kejadian untuk menjalankan siasatan.

Mayat yang dibuang itu seorang pekerja di kawasan perindustrian yang dimasukkan ke hospital sejak dua minggu lalu kerana penyakit buah pinggang.

Namun, beberapa hari terakhir sebelum menghembuskan nafasnya, pesakit itu dikatakan mengalami masalah sukar bernafas selain radang paru-paru.

Selepas disahkan menghidap Covid-19, pihak hospital mahu memindahkan pesakit itu ke Hospital Chirayu khusus bagi merawat pesakit berkenaan koronavirus.

Anak lelaki mangsa mengesahkan bapanya masih bernyawa ketika diambil dari hospital di Bhopal untuk dipindahkan ke Hospital Chirayu.

“Mengapa ayah saya perlu dipindahkan ke hospital lain sebelum dibuang di tepi jalan seperti ini?” katanya kepada NDTV.

Lebih mengecewakan apabila pengurusan dua hospital masih tidak memberikan sebarang maklum balas dan maklumat lanjut mengenai tindakan membuang mayat bapanya.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Minyak sawit mentah tumpah

KAWASAN penempatan atas air di Kampung Air, Batu Sapi, dekat Sandakan, dipenuhi minyak sawit mentah susulan tumpahan minyak dari kilang, semalam.

Kejadian berlaku kira-kira 12 tengah hari apabila sekurang-kurangnya 2.5 tan metrik minyak sawit mentah tumpah ketika proses pemindahan dilakukan di kilang berhampiran.

Pegawai Pertahanan Awam Daerah Sandakan, Ahmad Roslan Mohd Kamel berkata, minyak sawit mentah hanyut ke perkampungan atas air itu sebelum usaha diambil pihak syarikat bersama penduduk kampung untuk mengeluarkan minyak dari permukaan laut secara manual.

“Tiada keperluan untuk mengaktifkan pusat kawalan operasi memandangkan pihak syarikat bertanggungjawab boleh mengawal minyak daripada merebak.

“Kes pencemaran berkenaan selesai ditangani petang hari yang sama,” katanya, di sini, hari ini.

Difahamkan, ia kejadian pertama minyak sawit mentah tumpah di perairan berhampiran kampung berkenaan. – Harian Metro


Mayat Wanita Filipina Ditemukan Berulat Di Dalam Parit, Polis Cari Suami Mangsa

TAWAU: Mayat seorang wanita warga Filipina ditemukan dalam keadaan berulat dan fizikal yang tidak sempurna di Kampung Arang, Lorong Kijang 1, Inderasabah, di sini semalam.

Mayat mangsa, Maria Abdullah, 23, ditemukan  terlentang pada pukul 7.3 malam di dalam sebuah parit dan ditutup menggunakan pelepah sawit serta zink oleh ahli keluarganya.

Difahamkan, wanita yang tidak mempunyai sebarang dokumen pengenalan diri itu, adalah isteri kepada seorang pekerja kebun di situ.

Sebelum kejadian, mangsa dikatakan hilang menyebabkan suaminya keluar mencari wanita itu, sejak Sabtu lalu.

Ketua Polis Daerah Tawau, Asisten Komisioner Peter Umbuas mengesahkan perkara itu menerusi kenyataan media hari ini.

“Mayat mangsa ditemukan kira-kira 200 meter dari kawasan penempatan penduduk.

“Mangsa dianggarkan meninggal dunia kira-kira lima hari lalu berdasarkan keadaan badan yang sudah mereput, berulat dan tidak sempurna,” katanya.

Menurut Peter, suami mangsa juga gagal dihubungi sejak kali terakhir lelaki itu dikatakan keluar mencari isterinya pada 22 Februari lalu.

“Siasatan awal mendapati tiada darah atau penemuan objek mencurigakan di lokasi kejadian.

“Pemeriksaan di kediaman mangsa juga mendapati tiada kesan pergelutan dan keadaan dalam rumah yang teratur,” katanya.

Peter berkata, setakat ini kes diklasifikasikan sebagai mati mengejut.

“Mayat mangsa dihantar ke Hospital Besar Tawau untuk bedah siasat bagi mengetahui punca sebenar kematiannya.

“Dalam masa sama, polis juga mengesan suami mangsa,” katanya.


KWSP Bekukan Sementara Transaksi i-Sinar Untuk Kreditkan Dividen

KUALA LUMPUR: Kumpulan Wang Simpanan Pekerja (KWSP) perlu membekukan sementara transaksi membabitkan i-Sinar bagi membolehkan sistem KWSP mengkreditkan dividen tahun 2020 ke dalam akaun ahli selepas pengumuman dividen pada hujung bulan ini.

Ia juga memerlukan sedikit masa untuk memproses permohonan i-Sinar berikutan berlaku perubahan dalam proses kelulusan.

Menteri Kewangan, Tengku Datuk Seri Zafrul Tengku Abdul Aziz berkata, kerajaan telah berbincang dengan KWSP untuk mempermudah proses kelulusan, terutamanya bagi mereka yang telah membuat permohonan, atau permohonannya sedang diproses.

“Pengumuman telah dibuat pada 11 Februari lalu mengenai pemansuhan syarat i-Sinar bertujuan mempermudah ahli membuat pengeluaran dari simpanan Akaun 1.

“Langkah ini diharap dapat membantu rakyat mengharungi cabaran semasa akibat pandemik Covid-19.

“Sehubungan itu, kerajaan telah berbincang dengan pihak KWSP untuk mempermudahkan proses kelulusan.

“Ini akan membabitkan perubahan kepada sistem KWSP, yang akan mengambil sedikit masa.

“Masa juga diperlukan untuk membekukan transaksi buat sementara waktu bagi membolehkan sistem KWSP mengkreditkan dividen tahun 2020 ke dalam akaun ahli selepas pengumuman dividen pada hujung bulan ini,” katanya dalam kenyataan sempena Laporan Laksana ke-41 Pelaksanaan Pakej Rangsangan Ekonomi Prihatin Rakyat (Prihatin), Pelan Jana Semula Ekonomi Negara (Penjana) dan Pakej Rangsangan Ekonomi Kita Prihatin (Kita Prihatin), hari ini.

Minggu lalu, KWSP dengan kelulusan Menteri Kewangan mengumumkan pelantikan Datuk Seri Amir Hamzah Azizan sebagai Ketua Pegawai Eksekutif KWSP berkuatkuasa 1 Mac 2021.

Pada 11 Februari lalu, Tengku Zafrul turut mengumumkan bahawa KWSP sedang dalam proses memansuhkan syarat kemudahan i-Sinar berikutan nasihat Perdana Menteri, Tan Sri Muhyiddin Yassin supaya KWSP menambahbaik inisiatif itu selepas mengambil kira maklum balas pihak awam.

Katanya, pemansuhan syarat bagi kemudahan i-Sinar itu akan membolehkan ahli KWSP yang berumur kurang daripada 55 tahun membuat pengeluaran dari simpanan Akaun 1 mereka tertakluk kepada baki sedia ada.

Malah, bagi ahli yang memohon i-Sinar berdasarkan kriteria semasa, permohonan mereka akan diluluskan secara automatik tidak lama lagi.

Bagaimanapun, jumlah pengeluaran dari Akaun 1 serta jadual pembayaran maksimum selama enam bulan akan kekal, iaitu bagi ahli yang mempunyai simpanan sebanyak RM100,000 dan ke bawah, mereka boleh membuat pengeluaran sehingga RM10,000.

Manakala, ahli yang mempunyai lebih dari RM100,000, mereka boleh membuat pengeluaran sehingga 10 peratus daripada simpanan Akaun 1 dengan pengeluaran maksimum yang dibenarkan adalah sebanyak RM60,000. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja bunuh diri dilarang main PUBG

HYDERABAD, INDIA: Kecewa dilarang bermain permainan dalam talian PlayerUnknown’s Battlegrounds (PUBG) seorang pelajar berusia 16 tahun di daerah Malkajgiri dekat sini, membunuh diri dengan menggantung dirinya.

Menurut laporan Indian Express, Hyderabad, kejadian berlaku pada 1 April lalu, apabila pelajar itu disuruh ibunya berhenti bermain PUBG dan belajar untuk peperiksaan keesokannya.

Jurucakap polis Malkajgiri, Sub Inspektor K Sanjeeva Reddy, berkata remaja itu, Kallakuri Sambashiva, menjadi berang lalu masuk ke dalam bilik dan menggantung dirinya pada kipas siling menggunakan kain.

Keluarganya mengejarkan mangsa ke hospital namun disahkah sudah meninggal dunia.

Menurut polis, remaja yang belajar di sekolah swasta itu sedang menduduki peperiksaan dan hanya tinggal satu mata pelajaran lagi.

Media India melaporkan pentadbiran beberapa bandar di Gujarat sudah mengharamkan permainan itu kerana menyebabkan pemainnya menjadi ganas dan pelajar lalai dalam pelajaran.

Menurut Press Trust of India, banyak kumpulan menyokong kempen mengharamkan permainan itu, terutama selepas dua lelaki berusia 20-an terbunuh dilanggar kereta ketika leka bermain PUBG dekat landasan kereta api di Maharasthra, bulan lalu. – Agensi


Pesakit Jantung Kembali Normal Lepas Ambulan Lalu Jalan Berlubang

Seorang lelaki 59 tahun dari Nebraska telah dikejarkan ke hospital kerana mengalami penyakit arrhythmia, iaitu keadaan dimana jantung berdenyut secara tidak stabil.

Lelaki berkenaan mempunyai denyutan jantung sebanyak 200 kali seminit, iaitu dua kali ganda lebih pantas daripada denyutan biasa, menyebabkan ambulans datang mengambilnya dirumah.

Perjalanan ambulans mengambil masa kira-kira 20 minit sejauh 11 km terpaksa melalui jalan yang berlubang. Doktor yang merawat lelaki ini terpaksa menggunakan tekanan elektrik pada dadanya bagi membantu pernafasan.

Tetapi dengan bantuan jalan yang berlubang, lelaki ini telah berjaya dirawat dalam ambulans sebelum tiba ke hospital.


Remaja Lelaki Maut Asyik Main PUBG

New Delhi: Seorang remaja lelaki di India meninggal dunia kerana terlalu asyik bermain permainan dalam talian PlayerUnknown’s Battleground (PUBG) selama beberapa hari, sehingga tidak makan dan minum.

Gulf News melaporkan, remaja berusia 16 tahun yang berasal dari Andhra Pradesh itu meninggal dunia pada 10 Ogos lalu, dipercayai selepas sakit akibat dehidrasi.

Remaja lelaki itu sempat dibawa ke hospital swasta di bandar Eluru oleh keluarganya sebelum menjalani pembedahan berikutan mengalami cirit-birit teruk.

Namun, dia gagal diselamatkan sebelum meninggal dunia ketika menjalani rawatan.

PUBG menerima kecaman hebat di peringkat global sebelum ini dan beberapa negara pernah mengambil tindakan menyekat permainan berkenaan.

Ia berikutan kesan permainan itu yang didakwa menyebabkan ketagihan kepada golongan muda.

Pada Jun tahun lalu, media melaporkan seorang remaja lelaki berusia 16 tahun di Madhya Pradesh meninggal dunia akibat serangan jantung selepas didakwa bermain PUBG selama enam jam tanpa henti.

Hindustan Times melaporkan, mangsa dikenali sebagai Furkhan Qureshi disahkan meninggal dunia selepas dikejarkan ke hospital apabila rebah di rumahnya.

“Dia mula bermain permainan itu selepas waktu makan tengah hari dan berterusan selama enam jam.

“Sebelum rebah, dia menjadi tertekan dan mula menengking pemain lain,” kata bapanya, Harun Rashid Qureshi.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Miliki Gading Gajah Borneo, Suami Isteri Dipenjara Empat Tahun Denda RM200,000

TAWAU: Sepasang suami isteri masing-masing didenda sebanyak RM100,000 dan penjara empat tahun selepas mengaku bersalah atas pertuduhan memiliki empat batang gading gajah Borneo secara haram, di Mahkamah Sesyen, di sini hari ini.

Tertuduh Hendrikus Pale, 48, dan isterinya Anastasia Daton, 50, didakwa melakukan kesalahan itu pada 5 Januari lalu, pukul 1.30 petang di rumah pekerja Ladang Maliau Serijaya Industries Sdn Bhd dalam kawasan Hutan Simpan Gunung Rara (kelas II), dalam daerah Kalabakan-Tawau.

Berdasarkan pertuduhan yang dibacakan dihadapan Hakim Awang Kerisnada Awang Mahmud, kedua-dua tertuduh didakwa dengan niat telah memiliki atau bersubahat memiliki gading gajah berkenaan iaitu suatu hasil daripada spesis haiwan yang dilindungi sepenuhnya seperti mana disenaraikan dalam Bahagian 1, Jadual 1, Nombor 11 Enakmen Pemeliharaan Hidupan Liar 1997 tanpa kebenaran bertulis dari menteri yang bertindak atas nasihat pengarah.

Sehubungan itu, tertuduh didakwa melakukan kesalahan mengikut Seksyen 41 (1) Enakmen Pemeliharaan Hidupan Liar 1997 dan boleh dihukum dibawah Seksyen 41(1)(a) Enakmen yang sama dibacakan bersama Seksyen 34 Kanun Keseksaan.

Jika sabit kesalahan, tertuduh boleh dikenakan hukuman denda antara RM50,000 hingga RM250,000 dan penjara antara satu hingga lima tahun.

Pendakwaan dilakukan Pegawai Pendakwa Jabatan Hidupan Liar (JHL) Abdul Karim Dakog manakala tertuduh tidak diwakili peguam.

Terdahulu, kedua-dua tertuduh merayu mahkamah agar meringankan hukuman memandangkan mereka perlu menyara anak yang kini berada di kampung, Indonesia.

Abdul Karim dalam hujahnya berkata, pemilikan empat gading itu memerlukan sekurang-kurangnya dua ekor gajah Borneo mati dibunuh.

Malah menurutnya, gajah Borneo adalah haiwan yang dilindungi dan menjadi satu kesalahan besar jika memiliki gading tanpa kebenaran di negeri ini

Awang Kerisnada berkata, mahkamah tidak boleh mengenakan hukuman yang ringan bagi kesalahan tersebut kerana mengambil kira kes, kepupusan haiwan dan kepentingan awam.

“Gajah Borneo adalah spesis dilindungi dan hampir pupus. Justeru, saya mahukan hukuman yang dikenakan ini memberi mesej yang cukup jelas kepada orang ramai betapa seriusnya kesalahan ini sekali gus tidak melakukannya.

“Apatah lagi, tertuduh adalah warga asing yang bekerja di sini, sanggup melanggar perundangan negara ini,” katanya.

Beliau menjelaskan, aktiviti membunuh gajah Borneo yang semakin meningkat di Sabah berlaku disebabkan adanya mereka (tertuduh) sebagai pembeli dan mengambil untung daripada hasil jualan semula gading tersebut.

“Sehubungan itu, mahkamah memutuskan setiap tertuduh dikenakan hukuman denda sebanyak RM100,000 dan penjara 4 tahun bermula hari ini.

“Selain itu, jika gagal membayar denda, mereka akan dipenjara selama setahun dan hukuman itu dijalankan secara berasingan dengan hukuman penjara sedia ada,” katanya.

Awang Kerisnada berkata, kedua-dua tertuduh juga hendaklah diserahkan kepada Jabatan Imigresen Malaysia (JIM) untuk tujuan pengusiran selepas tamat menjalani hukuman penjara, selain semua gading yang dirampas diserahkan kepada JHL bagi tujuan perlupusan mengikut perundangan.

Sementara itu, sebaik selesai prosiding mahkamah, Hendrikus kelihatan sebak dan mula sedikit hilang pertimbangan dipercayai akibat tidak berpuas hati dengan hukuman tersebut.

Kekecohan berlaku apabila Hendrikus mula bertindak agresif dan menjerit ke arah pegawai JHL yang mengawalnya.

Pihak polis dan pegawai JHL terpaksa mengambil masa hampir 10 minit untuk menenangkan tertuduh sebelum dia dan isterinya dibawa keluar dari pekarangan mahkamah ke penjara untuk menjalani hukuman.


Bantuan ‘One Off’ RM4,000 Kepada 503 Agensi Pelancongan Di Sabah

KOTA KINABALU: Kerajaan negeri setuju memberikan bantuan secara one-off (sekali bayar) berjumlah RM4,000 kepada 503 agensi pelancongan dan pengembaraan di Sabah.

Menteri Pelancongan, Kebudayaan dan Alam Sekitar, Datuk Jafry Ariffin berkata, bantuan itu akan diberikan kepada agensi berdaftar dengan kementerian dan ia melibatkan peruntukan bernilai lebih RM2 juta.

Beliau berkata, bantuan one-off itu adalah sebahagian daripada peruntukan Sabah New Deal untuk aktiviti Pusat Mesyuarat, Insentif, Konvensyen dan Pameran (MICE), manakala sebahagian lagi adalah peruntukan sedia ada di bawah kementerian tersebut.

Jafry berkata, bantuan ini akan diberikan secara berperingkat bermula minggu hadapan dan ia merupakan penghargaan kerajaan atas sumbangan agensi-agensi pelancongan selama ini.

Menurutnya, sebelum ini beberapa perjumpaan dengan Agensi Pelancongan dan Pengembaraan telah diadakan untuk mendengar pemasalahan yang mereka hadapi.

Katanya, adalah diharap agar bantuan khas ini dapat memberikan suntikan semangat kepada semua pengusaha untuk kembali mengaktifkan semula perniagaan masing-masing. Ini susukan kebenaran kerajaan untuk membuka semula sektor pelancongan di Sabah.

Bagaimanapun, beliau menyeru kepada semua pengusaha agar terus mematuhi prosedur operasi standard (SOP) yang dikeluarkan kerajaan agar keyakinan pelancong kembali meningkat.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dapat isteri cantik konon

PIHAK berkuasa di selatan China menuduh dua rakan menyebarkan maklumat palsu bahawa lelaki bujang akan dihadiahkan isteri warga asing dalam perancangan membanteras kemiskinan kerajaan.

Dua lelaki itu merakam diri mereka memberitahu orang ramai bahawa kerajaan akan memberikan wanita Jepun dan Russia yang ‘cantik’ kepada lelaki di Guizhou, wilayah termiskin China yang mempunyai nisbah 120 lelaki bagi setiap 100 perempuan iaitu antara ketakseimbangan jantina terburuk di negara berkenaan.

Menurut kenyataan pihak berkuasa di Weibo, dua rakan itu dilihat dalam dua rakaman video memberitahu lelaki tempatan supaya sentiasa memastikan bersedia menjawab panggilan telefon kerana akan dihubungi dalam masa terdekat untuk mengambil isteri baru mereka.

South China Morning Post melaporkan, rakaman itu sengaja dibuat untuk menipu pengguna media sosial bahawa usaha itu memang sedang dilakukan, malah disebarkan meluas dalam kumpulan WeChat di kawasan itu.

Khabar angin kemudian tersebar bahawa dua lelaki itu kakitangan kerajaan yang terbabit dalam perancangan membanteras kemiskinan kerajaan yang menyasarkan menghapuskan kemiskinan di luar bandar menjelang 2020.

Apabila pihak berkuasa di Anshun mendapat tahu perkara itu, siasatan terus dilancarkan bersama polis tempatan seterusnya dua lelaki terbabit berjaya dikenal pasti.

Kisah dua rakan itu kini disiarkan sebagai contoh kepada masyarakat dalam laman web diwujudkan Sina News untuk menghapuskan berita palsu. Tidak jelas apa hukuman bakal dikenakan terhadap mereka.


Dua PTI Filipina Ditahan Miliki Syabu

LAHAD DATU: Dua lelaki disyaki miliki dadah bernilai RM913 gagal melarikan diri ketika serbuan yang dijalankan sepasukan polis Bahagian Siasatan Jenayah Narkotik, di sebuah rumah tidak bernombor, Ladang Sungai Mas, di sini pagi tadi.

Dalam kejadian pukul 2 pagi itu, pihak polis yang sedang menjalankan Operasi Sarang mengesan rumah kedua-dua suspek berusia 22 dan 31 tahun yang dijadikan lokasi aktiviti pengedaran dadah.

Ketua Polis Daerah Lahad Datu, Asisten Komisioner Nasri Mansor berkata pihaknya terpaksa menendang pintu rumah berkenaan disebabkan suspek enggan memberi bekerjasama.

“Kita kemudian menjalankan pemeriksaan di dalam rumah terbabit dan mendapati kedua-dua suspek cuba melarikan diri namun berjaya ditahan.

“Kita tidak menemui sebarang benda salah ke atas tubuh suspek. Bagaimanapun, pemeriksaan seterusnya dilakukan di dalam bilik dan menemui satu peket plastik lutsinar berisi ketulan hablur jernih disyaki dadah syabu,” katanya dalam kenyataan hari ini.

Beliau berkata pihaknya turut menemui 10 gulung kertas timah di dalam poket baju jaket berwarna hitam yang terletak atas lantai di dalam bilik tersebut.

“Dadah terbabit dianggarkan seberat 6.09 gram dengan nilai pasaran RM913.

“Ujian saringan air kencing turut dilakukan dan mendapati kedua-dua suspek positif dadah jenis amphetamine.

“Suspek ditahan dan disiasat dibawah Seksyen Seksyen 39A (1) Akta Dadah Berbahaya 1952 dan Seksyen 15(1)(a) Akta Dadah Berbahaya 1952,” katanya. – SabahNewsToday


Ikut filem punya pasal

DUMAI: Kerana terpengaruh filem aksi, seorang lelaki mengancam membakar sebuah bank malah sempat menyimbah bahan bakar di dalam bangunan itu sebelum ditembak polis.

Dalam kejadian itu, suspek dikenal pasti sebagai Margono, 44, dilaporkan masuk ke bank di Dumai, Riau, dengan membawa parang yang diacukan terhadap kakitangan dan pelanggan serta mengarahkan semua orang keluar dari situ, lapor riau87.com.

Dia kemudian merosakkan peralatan dan barangan di bank berkenaan sebelum menyimbah petrol yang dibawa bersamanya.

Ketua polis Dumai Restika Pardamean Nainggolan dipetik Jakarta Post berkata, suspek yang juga bapa beranak dua ditembak kerana melawan ketika ditangkap.

“Dia tidak merompak bank itu. Kami kini menyoalnya dengan bantuan pakar psikologi,” katanya.

Menurut Restika, lelaki itu mengaku perbuatannya akibat terpengaruh dengan filem aksi. – Agensi


Pasukan Boling Sabah Bawa Pulang Tiga Emas, Dua Perak

KOTA KINABALU: Sabah meraih tiga pingat emas di Kejohanan Tenpin Boling Simulasi Sirkit LSBJB Peringkat Kebangsaan 2019 yang berakhir di Lite Superbowl, Pelangi Leisure Mall, Johor Bahru pada Ahad.

Selain tiga emas, kejayaan pasukan Sabah di kejohanan dua hari itu turut dihiasi dengan dua pingat perak.

Lebih manis lagi, atlet-atlet negeri ini menyapu bersih kejuaraan dalam kategori Master selepas Emmanuel Fo menjuarai kategori lelaki dan Intan Qistina menjuarai kategori perempuan.

Satu lagi pingat emas dimenangi menerusi acara Beregu Campuran gandingan mantap Zulhilmi Zulkiplee dan Intan Qistina.

Pingat perak pula dimenangi menerusi acara Trio Perempuan gandingan Cara Loh, Aleeyah Syakirah dan Intan Qistina, manakala persaingan kedudukan satu dua dalam kategori Master lelaki memaksa Zulhilmi Zulkiplee berpuas hati muncul selaku naib johan dibelakang Emmanuel.

Pasukan negeri menyertai kejohanan itu di bawah perhatian pengurus pasukan Mohd Hafiy Aslam, Chaperon; Aisyah Abdullah, pegawai pengiring; Hajjah Hasnah Paseba dan jurulatih Ricky Loh.


Warga Asing Akan Turut Terima Vaksin COVID-19 Percuma

PUTRAJAYA: Kerajaan bersetuju Program Imunisasi COVID-19 Kebangsaan yang akan bermula hujung bulan ini diperluaskan kepada warga asing yang menetap di Malaysia, secara percuma.

Persetujuan itu dibuat dalam mesyuarat Jemaah Menteri semalam.

Menurut kenyataan Jawatankuasa Khas Jaminan Akses Bekalan Vaksin

COVID-19 (JKJAV), keputusan itu dibuat kerana bekalan vaksin yang diperoleh Malaysia mencukupi dan melebihi jumlah rakyat Malaysia yang layak menerimanya.

“Selain itu, pemberian ini juga kerana layanan sebahagian negara luar yang turut memberikan vaksin kepada warganegara Malaysia yang berada di negara berkenaan.

“Bagaimanapun, keutamaan pemberian vaksin adalah kepada warganegara Malaysia terlebih dahulu,” katanya dalam kenyataan, di sini hari ini.

Katanya, pemberian vaksin secara percuma itu turut mengambil kira beberapa faktor lain antaranya persekitaran yang selamat dan bebas COVID-19 hanya boleh dicapai apabila seramai mungkin penduduk di Malaysia diberikan vaksin.

“Selain itu, faktor lain ialah ketika tempoh pandemik, pemberian vaksin adalah langkah berperikemanusiaan, rekod jumlah pesakit yang ramai menerusi kluster yang wujud daripada pekerja asing (sektor perladangan, pembinaan dan pembuatan), kos rawatan dan kuarantin pesakit COVID-19 yang tinggi akibat daripada jangkitan kepada kluster pekerja asing.

“Pekerja asing sudah menjadi sebahagian daripada komuniti masyarakat dan turut menyumbang kepada ekonomi negara,” katanya.

Tambahnya, pemberian vaksin itu juga selari dengan pendirian kerajaan untuk memberikan vaksin kepada seramai mungkin populasi Malaysia bagi membolehkan imuniti kelompok dapat dibentuk dalam usaha membendung pandemik COVID-19 di negara ini.

Malaysia dijangka menerima vaksin COVID-19 daripada Pfizer-BioNTech pada penghujung Februari dengan petugas barisan hadapan menjadi penerima awal vaksin itu.

Selain Pfizer-BioNTECH, terdapat beberapa jenis vaksin COVID-19 yang sudah dikenal pasti oleh Kementerian Kesihatan menerusi Bahagian Regulatori Farmasi Negara (NPRA) iaitu vaksin keluaran Astra Zeneca-Oxford, Sinovac Biotech dan Institut Penyelidikan Gamaleya.

Sebelum ini, Perdana Menteri, Tan Sri Muhyiddin Yasin menyasarkan sebanyak 80 peratus populasi negara ini atau 26.5 juta individu akan menerima vaksin yang akan diberikan secara percuma, membabitkan tiga fasa.

Fasa pertama katanya, akan membabitkan sejumlah 500,000 petugas barisan hadapan yang terdiri daripada petugas kesihatan dan petugas bukan kesihatan, dengan program imunisasi dijadualkan tamat pada April.

“Fasa kedua pula membabitkan kumpulan berisiko tinggi dijangkiti COVID-19. Mereka ialah warga emas dan golongan rentan berusia 60 tahun ke atas, yang mengalami masalah morbiditi seperti penyakit jantung, obesiti, diabetes dan tekanan darah tinggi.

“Selain itu fasa kedua turut membabitkan golongan orang kelainan upaya (OKU) dan sebanyak 9.4 juta orang dianggarkan menerima vaksin di bawah fasa kedua ini, yang akan berlangsung mulai April hingga Ogos 2021.

“Bagi fasa ketiga membabitkan golongan dewasa berumur 18 tahun ke atas, yang akan bermula Mei hingga Februari tahun depan, dengan fasa ini bertujuan membentuk perlindungan kelompok, seterusnya mengawal pandemik secara menyeluruh,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Balik Umrah Kes Pertama Omicron Di Sabah

KOTA KINABALU : Seorang lelaki tempatan yang tiba di negara ini pada 19 Dis lepas selepas menunaikan umrah, merupakan kes positif pertama COVID-19 varian Omicron dikesan di Sabah, kata Menteri Kerajaan Tempatan dan Perumahan Sabah Datuk Masidi Manjun.

Jurucakap COVID-19 Sabah itu berkata lelaki berkenaan bersama isterinya menunaikan umrah pada 9 Dis hingga 18 Dis lepas dan kembali ke Malaysia pada 19 Dis melalui Lapangan Terbang Antarabangsa Kuala Lumpur (KLIA).

Beliau berkata pesakit bersama isterinya itu tiba di Tawau pada 20 Dis dan diarah menjalani kuarantin di rumah, namun keputusan ujian penjujukan genom keseluruhan pada 4 Jan lepas menunjukkan lelaki tersebut positif varian Omicron.

“Semasa disahkan positif COVID-19, suami pada Kategori 2 manakala isterinya Kategori 1. Mereka berdua telah selesai menjalani kuarantin pada 1 Jan lepas dan telah pulih daripada jangkitan virus COVID-19.

“Isteri pesakit yang juga sedang menjalani kuarantin pada masa yang sama dengan suami, dikesan positif COVID-19 pada 24 Dis, namun penjujukan genom keseluruhan untuk isterinya masih dalam ujian,” katanya menerusi kenyataan di sini, hari ini.

Beliau berkata suami isteri itu telah melengkapkan suntikan vaksin COVID-19 pada Jun tahun lepas dan pada masa ini kedua-duanya dalam keadaan sihat.

Mengulas kes COVID-19 di Sabah, Masidi berkata kes direkodkan hari ini meningkat kepada 280 kes berbanding 258 kes semalam. – BERNAMA


Covid-19: Kota Kinabalu Berada Dalam Zon Merah

KOTA KINABALU: Daerah Semporna dan Kota Kinabalu mencatatkan kes baharu Covid-19 yang tertinggi daripada keseluruhan 155 kes baharu Covid-19 yang dilaporkan semalam.

Penambahan 155 kes baharu itu menjadikan bilangan kumulatif kes Covid-19 di Sabah mencecah 2,263 kes dengan 1,132 kes aktif.

Daripada 155 kes baharu, 54 kes dilaporkan di Semporna, dengan satu kematian melibatkan lelaki berusia 57 tahun di Hospital Semporna.

Manakala, 45 kes dilaporkan dilaporkan di Kota Kinabalu. Penambahan kes baharu di Kota Kinabalu itu menjadikan daerah ini diisytiharkan sebagai zon merah dengan 128 kes aktif.

Pengarah Kesihatan Negeri Sabah, Datuk Dr Christina Rundi berkata demikian dalam satu kenyataan dalam Facebook pagenya.

Beliau memaklumkan setakat semalam, lima daerah di Sabah berada dalam zon merah dengan kes aktif melebihi 41 kes. Selain Kota Kinabalu dan Semporna, Tawau turut mencatatkan kes aktif yang tinggi iaitu 365 kes; Kunak (134); Lahad Datu (98).

Kes aktif Covid-19 turut dicatatkan di Penampang (32); Papar (25); Sandakan (25); Putatan (14); Ranau (11); Kinabatangan (10); Sipitang (7); Tuaran (7); Tongod (5); Pitas (5); Telupid (4); Beaufort (2) dan masing-masing satu kes aktif di Kota Belud, Kudat, Keningau, Kota Marudu.

Sementara lima daerah tidak mencatatkan sebarang kes aktif iaitu Beluran,Nabawan, Tambunan, Tenom dan Kuala Penyu.

Tambahnya, sehingga kini 13 kluster dilaporkan di Sabah iaitu kluster Benteng LD dengan 943 kes kumulatif; Bangau-Bangau (380); Laut (105); Pulau (50); Selamat (25); Bakau (18); Kg Sakong (10); Joo Hwa (9); Buang Sayang (7): Kuarters (7); Udin (3); Jalan Bomba (3) dan Jalan Utara (2).- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mandur Ladang Mati Ditetak, Ditikam 6 Lelaki

SANDAKAN: Seorang mandur mati ditetak dan ditikam selepas diserang sekumpulan lelaki di Ladang Malangking dekat sini kira-kira jam 2 petang semalam.

Lelaki berumur 42 tahun itu yang juga mandur di ladang berkenaan dipercayai meninggal dunia selepas diserang seramai enam lelaki.

Ketua Polis Daerah Sandakan Asisten Komisioner Mohd Azhar Hamin berkata, semasa kejadian mangsa berada di bilik tidur dalam rumahnya sebelum didatangi enam lelaki bersenjata parang panjang, pisau dan pemecah ais.

“Akibat serangan itu, mangsa meninggal dunia di tempat kejadian dengan kesan tetakan dan tikaman di bahagian badan,” katanya mengesahkan kejadian di sini hari ini.

Beliau berkata, anak lelaki mangsa berumur 18 tahun yang berada di rumah berkenaan turut mengalami kecederaan selepas cuba membantu menyelamatkan ayahnya semasa kumpulan lelaki itu menyerang.

“Pihak polis menghantar mayat mangsa ke Hospital Duchess Of Kent untuk dibedah siasat,” katanya.

Mohd Azhar berkata, pihaknya masih menjalankan siasatan lanjut mengenai motif pembunuhan berkenaan.

Menurutnya, setakat ini, polis menahan tiga individu bagi membantu untuk mengesan kesemua suspek pembunuhan terbabit.

Beliau berkata, polis sedang giat menjalankan operasi mengesan enam suspek yang terlibat dalam kejadian itu.

Katanya, polis menjalankan siasatan kes berkenaan di bawah Seksyen 302 Kanun Keseksaan,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu parah pesawat langgar kereta

PEMANDU kenderaan kejuruteraan parah pada bahagian kepala selepas kenderaan itu dilanggar pesawat peribadi yang baru mendarat di landasan Lapangan Terbang Sultan Abdul Aziz Shah, di Subang, awal pagi hari ini.

Dalam kejadian 3.20 pagi itu, bahagian bumbung kenderaan jenis Perodua Kembara terbabit tercabut selepas terkena bahagian sayap pesawat berkenaan, manakala pemandunya tersepit di tempat duduk pemandu sebelum dibawa ke Pusat Perubatan Sime Darby, Subang Jaya, untuk menerima rawatan.

Malaysia Airports Holdings Bhd (MAHB) dalam satu kenyataan berkata, operasi penerbangan pesawat di lapangan terbang itu terganggu seketika bagi memberi ruang untuk siasatan dan mengalihkan kenderaan serta serpihannya.

“Satu kejadian kemalangan berlaku di landasan lapangan terbang itu, membabitkan sebuah pesawat peribadi dengan kenderaan kejuruteraan. Kami dukacita memaklumkan kakitangan yang juga pemandu Perodua Kembara parah.

“Mangsa kini sedang menjalani pembedahan dan kami memastikan dia mendapat rawatan terbaik dan mendoakan semoga dia cepat pulih,” kata kenyataan itu. – Harian Metro


Pemilu Indonesia paling rumit di dunia

JAKARTA 15 April – Menjelang tarikh pembuangan undi pada 17 April ini, lembaga kajian Australia, Institut Lowy menyifatkan pemilihan umum (Pemilu) di Indonesia adalah paling rumit dan menakjubkan di dunia kerana skalanya yang besar dan dijalankan dalam tempoh sehari sahaja.

Lapor BBC, jumlah pengundi di negara ini adalah sebanyak 193 juta pada tahun ini dan merupakan paling terbesar di dunia.

Jumlah berkenaan bertambah sebanyak 2.4 juta orang berbanding Pemilu pada 2014.

Pembuangan undi akan dilaksanakan di 809,500 pusat pengundian di mana setiap pusat boleh memuatkan sekitar 200 hingga 300 orang ketika hari pengundian.

Pada Pemilu 2014, jumlah pusat pengundian ketika itu adalah sebanyak 500,000 dan setiap pusat mempunyai 400 pengundi.

Sementara itu, jumlah calon legislatif (caleg) yang bersaing adalah sebanyak 245,000 orang bagi merebut 20,500 kerusi di 34 wilayah dan 500 daerah perbandaran.

Pada hari pengundian, para pengundi akan mendapat lima kertas undi dengan warna yang berbeza.

Pada Pemilu legislatif, sebanyak 575 anggota legislatif akan dipilih daripada 16 parti yang bertanding.

Selain itu, Pemilu akan dikelolakan oleh enam juta petugas Komisi Pemilihan Umum (KPU).

Dalam pada itu, satu perkara yang dianggap unik oleh Institut Lowy adalah penggunaan paku secara manual untuk membuang undi atau membuat lubang pada kertas undi.

Di beberapa negara, Pemilu dilakukan dengan menggunakan peralatan elektronik atau alat tulis seperti pen.

Malahan, pengiraan undi juga dilakukan secara manual.

“Mungkin Indonesia merupakan satu-satunya negara di dunia yang pengiraan undinya hanya boleh diketahui selepas 30 hari,” kata pensyarah di jabatan sains politik di Universiti Indonesia, Sri Budhi Eko Wardhani. – AGENSI


PPM Tawau Tahan Empat PATI Bersama 127 Batang Kayu Bakau

TAWAU; 06 Mac 2019 – Pasukan Polis Marin Tawau telah berjaya menahan 4 orang pendatang asing tanpa izin (PATI) di kawasan Sungai Merotai yang sedang menjalankan aktiviti memuat kayu bakau kira-kira pukul 5.40 petang kelmarin.

Komander Pasukan Polis Marin Wilayah 4 Sabah, ACP Hj Mohamad Pajeri Bin Ali berkata, ‘Semasa pemeriksaan ke atas sebuah perahu tiada nombor pendaftaran yang dijuragani oleh seorang lelakiberumur 35 tahun bersama 3 anak perahu lelaki berumur antara 15 hingga 40 tahun bukan warganegara dan tidak memiliki sebarang dokumen pengenalan diri yang sah.

Turut ditemukan sebanyak 100 batang kayu bakau tanpa memiliki permit mengeluarkan hasil hutan dari Jabatan Perhutanan.

Dalam satu lagi tangkapan, sebuah perahu yang dikendalikan oleh seorang lelaki tempatan berumur 53 tahun bersama isterinya yang berumur 20 tahun telah turut menemukan 27 batang kayu bakau yang juga tidak memiliki permit mengeluarkan hasil hutan dari Jabatan Perhutanan.

Kesemua barang tersebut dirampas iaitu dua buah perahu, satu unit injin sangkut 15hp, satu unit Chain Saw termasuk 127 batang kayu bakau.

Nilai rampasan termasuk dua bot dan enjin sangkut dianggarkan berjumlah RM12,555.00.

Kesemua tangkapan dan rampasan dibawa ke Markas Operasi Pasukan Polis Marin Tawau untuk tindakan lanjut.

Kes disiasat dibawah Akta Imigresen 1959/63 dan Seksyen 30(1)(g) Enekmen Perhutanan 1963 kerana memiliki dalam simpanannya barangan hutan tanpa permit. Seksyen 6(1)(c) Akta Imigresen 1959/63. – Pasukan Polis Marin W4 Sabah


Keluarga Maradona Mula Berebut Harta

BUENOS AIRES: Ahli keluarga Diego Maradona mula berebut harta mendiang yang bernilai 37 juta pound (RM200 juta) dengan kira-kira 16 orang kini menuntut hak mereka.

Legenda bola sepak Argentina itu yang meninggal dunia akibat serangan jantung bulan lalu itu memiliki lima anak, namun tidak meninggalkan sebarang wasiat.

Tuntutan mereka dibuat di lokasi rahsia berdekatan bandaraya ini, malam semalam.

Namun tujuh lagi anak luar nikah mendiang termasuk empat daripada lima adik-beradiknya dipercayai turut mahukan sebahagian harta Maradona.

Sumber memberitahu ‘perebutan untuk harta peninggalan Maradona tidak dapat ditandingi – ia akan menjadi seperti Piala Dunia.’

Surat mahkamah mendedahkan harta Maradona termasuk wang tunai di Switzerland, Dubai dan di sini merangkumi hartanah di beberapa lokasi dan deretan kereta mewah.

Akaun itu turut menunjukkan dana daripada kontrak pengiklanan dengan jenama besar seperti Puma dan Coca-Cola.

Maradona dikatakan menandatangani wasiat pada 2012 namun membatalkannya empat tahun kemudian.

Sumber berkata ‘tanpa wasiat, anak yang rapat dengan Maradona dan tidak pernah bertemu dengannya boleh menuntut hak yang sama rata’.

“Sudah tentu ia tidak dapat diterima oleh anak-anak yang menjadi sebahagian besar dalam hidupnya dan mereka berasa tertipu,” katanya. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pengetua madrasah di penjara tiga tahun melakukan kelucahan melampau

TAWAU, 7 Mei – Seorang pengetua madrasah dijatuhkan hukuman penjara tiga tahun oleh Mahkamah Majistret Tawau hari ini, atas tiga pertuduhan melakukan kelucahan melampau terhadap tiga pelajarnya pada tahun 2016.

Majistret Ferhansha Farene Mohd Ferdaus menjatuhkan hukuman itu selepas tertuduh Maznan Omar, 37,  didapati bersalah terhadap pertuduhan berkenaan.

Majistret memerintahkan hukuman tertuduh itu dilaksanakan secara berasingan bermula hari ini.

Pendakwaan dikendalikan Timbalan Pendakwa Raya Wan Muhammad Fitri Wan Azizan yang turut mahu tertuduh dikenakan hukuman serius bagi setiap pertuduhan serta dilaksanakan secara berasingan sebagai pengajaran kepada orang awam lain.

Selain itu, Wan Muhammad Fitri berkata antara faktor hukuman serius perlu dikenakan terhadap tertuduh termasuk mengambil kira usia mangsa yang terlibat masih muda serta hubungan antara pelajar dan pengetua dengan sepatutnya tertuduh melindungi kesemua mangsa.

“Status tertuduh juga perlu dilihat sebagai seorang yang luas dalam agama sepatutnya tahu perbuatan yang dilakukan tersebut itu songsang, dan dilakukan dengan kanak-kanak lelaki, tertuduh merupakan seorang pedofilia,” katanya lagi dan sepanjang kes terbabit dibicarakan tujuh saksi telah dipanggil ke mahkamah.

Mengikut pertuduhan pertama, kedua dan ketua, tertuduh didakwa melakukan kelucahan melampau terhadap tiga pelajar lelaki berusia antara 14 hingga 15 tahun (pada tahun 2016) di sebuah rumah di Bandar Sri Indah, Tawau antara jam 11 pagi hingga 10.20 malam pada Jun 2016.

Kes itu didakwa mengikut Seksyen 377D Kanun Keseksaan dan sabit kesalahan boleh  dipenjara maksimum dua tahun

Dalam pada itu Peguambela kes Darmin Acho memohon mahkamah menangguhkan hukuman berkenaan namun Pendakwa Raya membantah ekoran hukuman yang dijatuhkan tidak melibakan sebatan.

Ferhansha kemudian tidak membenarkan hukuman itu ditangguh.


Dakwaan Shafie Berhubung Isu Filipina ‘Tidak Masuk Akal’, Kata Anifah

KOTA KINABALU: Parti Cinta Sabah (PCS) menolak dakwaan Presiden Warisan Shafie Apdal bahawa kontroversi yang dicetuskan oleh Filipina berhubung tuntutan terhadap Sabah dipolitikkan pada musim pilihan raya.

Presiden Anifah Aman menyifatkan dakwaan Shafie, yang juga ketua menteri sementara itu sebagai “tidak masuk akal”.

Anifah berkata, “semua orang tahu” episod terbaru mengenai kontroversi itu muncul beberapa minggu sebelum pilihan raya Sabah diadakan.

Isu ini tidak hanya diulas oleh saingan politik Shafie, tetapi juga oleh kebanyakan rakyat Sabah.

“Sebahagian besar rakyat Sabah percaya beliau (Shafie) sebenarnya salah urus masalah itu beberapa kali. Ketika isu itu timbul, rakyat Sabah berasa bimbang dan cemas,” katanya dalam kenyataan hari ini.

“Sebagai pihak berkuasa tertinggi di negeri ini, mereka mengharapkan beliau segera bertindak. Beliau tidak melakukannya, menyebabkan banyak pihak tertanya-tanya sebab beliau berdiam diri.”

Shafie, baru-baru ini menyerang beberapa pihak berhubung tuntutan Filipina ke atas Sabah drngan mengaitkan kontroversi itu kepada dirinya semasa musim pilihan raya.

Daily Express memetiknya sebagai berkata: “setiap pilihan raya yang kita lakukan di sini, semua isu ini (berkaitan dengan tuntutan Filipina di Sabah) selalu muncul. Mengapa ia muncul? Sebelum itu, selepas itu, ia tidak muncul. Maksud saya jangan mempolitikkan perkara seperti itu.”

Bagaimanapun Anifah, yang juga bekas menteri luar negeri, berkata, masalahnya bukan mengenai pilihan raya, tetapi bagaimana Shafie dilihat gagal menangani masalah tersebut.

“Walaupun jika beliau (Shafie) dijatuhkan dalam pilihan raya ini, tuntutan Filipina tidak akan berhenti,” kata Anifah.

“Tetapi lebih penting, kita tidak mahu ketua menteri Sabah yang tidak tahu bagaimana menangani isu sensitif dan kontroversi ini.”

Anifah berkata, Shafie seharusnya bertindak balas dengan segera ketika isu itu muncul, tetapi beliau tetap berdiam diri.

“Sebagai ketua menteri Sabah, tidakkah anda rasa beliau seharusnya menjadi orang pertama yang bertindak balas? Beliau boleh memberi alasan bahawa Putrajaya berhak untuk bertindak balas.

“Tetapi tuntutan itu berkaitan dengan Sabah dan beliau adalah ketua menteri Sabah. Semua orang berpendapat beliau seharusnya bertindak balas terlebih dahulu,” katanya.

Kontroversi itu tercetus pada Julai, ketika Setiausaha Luar Negeri Filipina Teodoro Locsin Jr berkata bahawa Sabah “bukan sebahagian daripada Malaysia”.

Awal bulan ini, beliau dilaporkan berkata akan memulakan semula sebuah pejabat di Jabatan Hal Ehwal Luar Negeri yang dikhaskan untuk tuntutan ke atas Sabah.

Putrajaya berulang kali menegaskan bahawa ia tidak pernah mengiktiraf atau mengakui tuntutan Filipina ke atas Sabah. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suami Bunuh Isteri Sebelum Kelar Leher Bayinya Berusia Setahun Guna Parang

Seorang lelaki tergamak membunuh isteri dan anaknya yang berusia setahun di rumahnya di Kecamatan Bengalon, Kalimantan Timur, Indonesia pada jam 7 malam, Ahad, 13 Jun 2021.

Ketua Polis Bengalon, Slamet Riyadi berkata, kejadian itu disedari oleh salah seorang penduduk yang datang ke rumah untuk bertemu dengan mangsa berusia 30 tahun untuk memaklumkan suaminya yang juga berusia 30 tahun itu datang ke masjid dalam keadaan telanjang dan mengamuk.

Namun, saksi pertama terkejut apabila menemui mayat wanita itu berlumuran darah di ruang tamu akibat luka parah di bahagian kepala, manakala mayat anaknya ditemui dalam buaian dengan kesan luka di bahagian leher.

Mayat kedua-dua mangsa telah dibawa ke hospital untuk dibedah siasat. Suspek yang mengamuk di masjid sempat mencederakan imam menggunakan parang yang ketika itu cuba menenangkannya. Beberapa jemaah lain yang melihat kejadiaan itu terus menangkap dan membelasah suspek sebelum diserahkan kepada pihak berkuasa.

Difahamkan, hubungan pasangan berkenaan dikatakan baik-baik sahaja dan mereka dikurniakan dua anak lelaki.

Berdasarkan siasatan awal, suspek berbuat demikian kerana sedang mengamalkan ilmu hitam sehingga mengalami gangguan jiwa. Suspek mengakui, selepas dia membunuh isteri dan anaknya, dia cuba membunuh dirinya sendiri dengan cara mengelar lehernya. Tetapi gagal dan luka parah di bahagian leher menyebabkan dia sukar untuk bercakap.

Suspek kemudian lari ke masjid dalam keadaan telanjang

Suspek kini sedang dirawat di hospital dan kes masih dalam siasatan polis bagi mengetahui punca sebenar kejadian.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelantikan Ismail Sabri & Hishammuddin Paling Tepat – Hajiji

KOTA KINABALU: Kerajaan Sabah menzahirkan keyakinan kedudukan kerajaan Perikatan Nasional (PN) dapat diperkukuhkan berikutan pelantikan Timbalan Perdana Menteri dan Menteri Kanan baharu yang diumumkan hari ini.

Ketua Menteri, Datuk Hajiji Noor, berkata ia sekali gus membolehkan negara memberi tumpuan kepada usaha memerangi pandemik COVID-19.

Sambil menyatakan sokongan kepada Timbalan Perdana Menteri baharu, Datuk Seri Ismail Sabri Yaakob dan Menteri Kanan (Luar Negeri), Datuk Seri Hishammuddin Hussein, Hajiji menyifatkan pemilihan mereka sebagai paling tepat.

Katanya, kedua-dua pemimpin UMNO itu sememangnya layak memegang jawatan berkenaan berdasarkan pengalaman luas dalam kementerian kanan yang dipegang mereka sebelum ini.

“Kami percaya pelantikan ini akan mengukuhkan lagi PN dan pada masa sama membolehkan Malaysia memberi tumpuan terhadap usaha memerangi pandemik COVID-19,” katanya dalam kenyataan, di sini. – BH Online


Asteroid Berkelajuan 8.16km/s Akan Melintasi Bumi Pada Selasa ini

MOSCOW: Sebuah asteroid dengan diameter di antara 22 dan 49 meter akan berada hampir dengan Bumi pada Selasa ini.

Menurut tweet oleh Agensi Pentadbiran Aeronautik dan Angkasa Lepas Kebangsaan (NASA), asteroid yang dinamakan sebagai ES4 itu akan melintasi Bumi pada ketinggian 72,420 kilometer, bersamaan dengan luas 792,000 padang bola sepak.

Bagaimanapun NASA mengesahkan asteroid itu tidak memberi sebarang ancaman kepada Bumi.

NASA menganggarkan asteroid itu akan bergerak dengan kelajuan 8.16 kilometer sesaat.

Asteroid ES4 itu, yang merupakan sebahagian daripada kumpulan asteroid berhampiran Bumi atau dikenali sebagai Apollo, telah dikenal pasti pada musim panas 2011. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Will #asteroid 2011 ES4 hit Earth? 🌎 No! 2011 ES4’s close approach is “close” on an astronomical scale but poses no danger of actually hitting Earth. #PlanetaryDefense experts expect it to safely pass by at least 45,000 miles (792,000 football fields) away on Tuesday Sept. 1.


Pelantar Minyak Velesto ‘Naga 7’ Berdekatan Perairan Sabah – Brunei Tenggelam, 101 Krew Selamat

Sebuah pelantar minyak laut dalam milik Velesto, Naga 7 berdekatan perairan Sabah dan Brunei dilaporkan tenggelam susulan kerosakan pada salah satu kaki sokongan pelantar itu.

Menurut sumber, insiden berlaku pada petang Isnin.

Kesan daripada kerosakan pada kaki sokongan pelantar itu, pada awalnya ia mengakibatkan pelantar menyenget 10 peratus daripada posisi awal.

Memetik laporan portal The Star, kesemua 101 anak kapal Naga 7 berjaya diselamatkan melalui operasi penyelamatan oleh kapal Perdana Marathon dan Armada Tuah.

Kesemua mangsa yang selamat dipindahkan ke darat bagi tujuan keselamatan.

Punca dan nilai kerosakan sedang disiasat dan sedang mendapatkan maklumat lanjut berhubung insiden ini.

Naga 7 merupakan pelantar ‘jack up‘ dengan kaki julur bebas premium yang berupaya untuk menggerudi sehingga 30,000 kaki dan kadar operasi kedalaman air sejauh 375 kaki. – Awani

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) ‘Tolong!! Anak Saya Hampir Mati’ – Ibu Rayu Bantuan Di Pusat Tahanan

Seorang wanita (pendatang) menangis dan merayu agar individu yang menghampirinya itu memberi bantuan kepada dia dan anak lelakinya yang tidak sihat.

Wanita itu berasal dari Haiti, sanggup baring di lantai berdekatan pagar di pusat tahanan pendatang di Tapachula, Chiapas, Mexico, memohon mereka (pendatang) diberikan keadilan.

Dia berkata, mereka telah banyak menderita selama 10 hari berada di pusta tahanan itu tanpa makanan atau minuman.

Menurut wanita berkenaan, anak lelakinya berusia satu tahun dua bulan, telah demam beberapa hari.

“Dia dah demam beberapa hari, saya dah banyak terseksa. Mereka langsung tak bagi saya makan walaupun sedikit. Air minuman juga tidak diberi.

“Tolonglah saya, tolonglah anak saya. Tolong.. anak saya hampir mati…” rayunya.

Kira-kira seramai 100 pendatang Afrika dan Haiti merusuh di pusat tahanan itu semalam kerana meminta diberikan ubat, makanan dan mempermudahkan prosedur imigresen.

Namun pihak imigresen pula mendakwa pendatang diberi makanan dan kemudahan perubatan.


Zalim! Seret Kucing Sambil Naik Basikal Timbulkan Kemarahan Ramai

Perbuatan menganiayai haiwan adalah salah satu tindakan yang dilihat sebagai zalim dan tidak berperikemanusiaan.

Menerusi satu perkongsian di halaman Facebook Persatuan Haiwan Malaysia, seekor kucing telah dirakamkan diseret oleh seorang lelaki sambil menaiki basikal.

Menurut Persatuan Haiwan Malaysia, kejadian yang dipercayai berlaku di Jeti Sungai Udang, Perak telah berjaya dirakam oleh seorang penumpang kenderaan yang sedang melalui kawasan terbabit.

Video yang berdurasi selama 17 saat itu memaparkan tindakan seorang individu yang tidak bertanggungjawab menyeret seekor kucing sambil menaiki basikalnya.

Tiada maklumat lanjut berkenaan keadaan kucing tersebut.

Menurut Persatuan Haiwan Malaysia, satu laporan polis telah pun dibuat oleh saksi berkenaan tindakan kejam individu tersebut.

Video tersebut telah menjadi tular di media sosial dan sehingga kini, ianya telah ditonton sebanyak 12 ribu kali oleh warganet.

Rata-rata warganet yang menonton video berkenaan menzahirkan perasaan marah atas tindakan individu terbabit.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Sumber: Persatuan Haiwan Malaysia / SiakapKeli


Mayat Pekerja Ladang Dipercayai Dibaham Buaya Ditemui Tanpa Kedua-Dua Tangan

LAHAD DATU; 10 JUN 2019 (Isnin) – Mayat seorang pekerja ladang yang hilang dipercayai dibaham buaya ketika memancing ikan di sebatang sungai sebuah Ladang di Jalan Temenggung Lahad Datu ditemui tanpa kedua-dua tangan, tengah hari tadi.

Mangsa berumur 44 tahun ditemukan terapung di tebing sungai kira-kira dua kilometer dari lokasi kejadian pada pukul 12.25 tengah hari tanpa kedua-dua tangan dan kaki bahagian betis kiri.

PBK I Abu Bakar Taraji yang dihubungi RTM berkata, Kejadian berlaku apabila mangsa dan rakannya dipercayai memancing ikan di sungai Ladang berkenaan kira-kira pukul 4 petang kelmarin.

Katanya, sebaik Balai Bomba dan Penyelamat Lahad Datu menerima panggilan pada 8.02 pagi tadi, PBK II Julkifli Harry bersama tiga anggota respon ke lokasi melalui jarak 65 kilometer bagi operasi Mencari dan Menyelamat.

Operasi itu turut disertai anggota Polis DiRaja Malaysia (PDRM) dan Rela yang kemudiannya ditamatkan pada pukul 1 tengah hari.


Covid-19: 5 Daerah Masih Zon Merah Di Sabah

KOTA KINABALU: Kes positif baharu Covid-19 di Sabah menurun kepada 45 kes, berbanding 60 kes semalam.

Hari ini, Kota Belud bertukar dari zon jingga kepada zon merah, menjadikan bilangan daerah dalam zon merah bertambah kepada lima daerah.

Menteri Kerajaan Tempatan dan Perumahan, Datuk Seri Panglima Masidi Manjun berkata, tiada sebarang kematian dan kluster baharu dilaporkan hari ini.

Beliau berkata, sebanyak 11 daerah mencatatkan kes baharu, dengan Kota Kinabalu mencatatkan kes dua angka dan daerah-daerah lain mencatatkan kes satu angka.

Beliau berkata, daripada 45 kes baharu hari ini, Kota Kinabalu mencatatkan 12 kes diikuti dengan Kota Belud (6), Tawau (6), Keningau (5), Putatan (4), Sipitang (4), Sandakan (3) dan dua kes di Nabawan.

Manakala, satu kes dilaporkan di Papar, Kunak dan Lahad Datu.

Menurutnya, daripada 45 kes positif itu, sebanyak 21 kes dari saringan kontak rapat, saringan bergejala 10 kes, saringan kluster sedia ada sembilan kes dan lima kes adalah dari lain-lain kategori.

Hari ini, seramai 24 orang pesakit telah sembuh, dengan bilangan kumulatif kes sembuh 53,534 orang. Manakala, kes kematian di Sabah kekal 387.

Setakat ini, sebanyak 54,400 kes Covid-19 dilaporkan di Sabah dengan 410 orang pesakit sedang menerima rawatan, iaitu 154 orang di hospital dan 256 orang di Pusat Kuarantin dan Rawatan Berisiko Rendah (PKRC).

Terdapat 18 orang ditempatkan di Unit Rawatan Rapi (ICU) dan empat orang memerlukan alat bantuan pernafasan.

Bilangan keseluruhan katil di hospital, Pusat Tahanan Sementara/Penjara dan PKRC di Sabah 4,253 katil dan peratus penggunaan adalah 9.64 peratus.

Untuk penerima vaksin pula, sehingga kini sejumlah 41,958 orang telah menerima vaksin fasa pertama bagi Program Imunisasi Covid-19 Kebangsaan.

Bagi suntikan dos kedua Pfizer-BioNTech pula, secara kumulatif seramai 1,235 orang telah menerima suntikan. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua beradik parah ‘ditetak’ bapa

KOTA BELUD : Berang  melihat anaknya bergaduh, seorang bapa menetak dua anaknya itu dengan parang dalam kejadian di sebuah rumah di Kampung Rantai Rosok, Kota Belud, malam semalam.

Akibat itu, anak perempuan berusia 15 tahun dan abangnya yang juga orang kurang upaya (OKU) berusia 22 tahun masing-masing parah di tangan kiri.

Ketua Polis Daerah Kota Belud Superintendan Mohd Zaidi Abdullah berkata, ketika kejadian jam 8.30 malam suspek baru sahaja pulang dari ladang lalu menegur anak lelakinya supaya membasuh pinggan.

“Ketika itu, kedua-dua anak suspek bergaduh menyebabkan lelaki itu marah lalu bertindak mengeluarkan parang untuk menakut-nakutkan mereka.

“Ketika itu, suspek mengacah untuk menetak anak lelakinya, namun dihalang oleh anak perempuannya menyebabkan dia terkena tetakan di tangan kiri.

“Abang mangsa turut terkena tetakan di tangan kiri sebelum kedua-dua mangsa melarikan diri ke rumah ibu saudara mereka untuk meminta bantuan,” katanya ketika dihubungi, hari ini.

Mohd Zaidi berkata, kedua-dua beradik itu dibawa ke Hospital Kota Belud sebelum dipindahkan ke Hospital Queen Elizabeth (HQE) untuk rawatan lanjut.

“Suspek berusia 55 tahun ditahan di Hospital Kota Belud ketika mendapatkan rawatan kerana turut cedera ringan ketika bergelut dengan anaknya.

“Keadaan dua beradik itu stabil dan kes disiasat mengikut Seksyen 326 Kanun Keseksaan kerana mendatangkan kecederaan parah,” katanya. – Harian Metro


Kes Covid-19 Cecah 12 Juta Di Seluruh Dunia

Ankara: Kes Covid-19 dunia melebihi 12 juta pada Rabu, lapor agensi berita Anadolu, berdasarkan data Johns Hopkins University yang berpangkalan di Amerika Syarikat (AS).

Jumlah kematian akibat virus itu mencecah 548,822 orang, dengan angka pemulihan sebanyak 6.5 juta.

AS kekal sebagai negara paling teruk dijangkiti dengan lebih tiga juta jangkitan, manakala jumlah kematiannya melebihi 132,000.

Brazil, yang mencatat jumlah kes dan kematian Covid-19 terbanyak di Amerika Latin, mempunyai jumlah jangkitan kedua tertinggi di seluruh dunia lebih 1.71 juta.

Rusia, India, Itali, Sepanyol dan United Kingdom juga antara negara paling teruk dilanda pandemik itu.

China, yang berada di bawah sifar virus, sudah mencatat 84,946 kes setakat ini, termasuk 4,641 kematian dan 79,802 pemulihan.

Pandemik itu sudah merebak ke 188 negara dan wilayah sejak akhir tahun lalu.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Lapan Das Tembakan Gemparkan Penduduk Kampung Hidayat

TAWAU: Penduduk perkampungan atas air gempar selepas terdengar beberapa das tembakan dipercayai berkaitan kes jenayah, di Kampung Hidayat, Batu 4, di sini, petang, semalam.

Difahamkan kejadian berlaku sekitar pukul 5 petang itu, membabitkan seorang suspek lelaki, 20-an, yang ditembak pihak lain dipercayai anggota polis.

Berdasarkan video langsung (live) Facebook berdurasi 8 minit 52 saat itu, menyaksikan lapan das tembakan dilepas ke arah seorang lelaki yang berada di bawah sebuah rumah di perkampungan atas air berkenaan.

Menurut rakaman video tersebut, saksi mendakwa terdengar satu das tembakan sebelum bertindak keluar dari rumah untuk melihat sendiri kejadian berkenaan.

Turut terdengar jeritan seorang lelaki dipercayai anggota polis yang mengarahkan suspek segera naik ke atas jika enggan ditembak.

Selang beberapa minit kemudian, empat das tembakan dilepaskan, sebelum suspek yang memakai baju T berwarna gelap dan berseluar pendek itu bertindak melarikan diri.

Melihat keadaan itu, empat das lagi tembakan dilepaskan ke arah suspek.

Lelaki itu kemudiannya terus melarikan diri termasuk bergerak dalam keadaan bertiarap sebelum menghilangkan diri.

Berdasarkan rakaman percakapan dalam video tersebut, ada saksi mendakwa suspek cedera mungkin disebabkan terkena tembakan selepas ternampak kesan kecederaan pada bahagian belakang badannya.

Sementara itu, Ketua Polis Daerah Tawau Asisten Komisioner Peter Umbuas ketika dihubungi mengesahkan kejadian tersebut.

“Berdasarkan laporan yang diterima, suspek dipercayai bergiat aktif dengan aktiviti pengedaran dadah di situ.

“Ketika kejadian, serbuan dilakukan di lokasi, namun, suspek bertindak melarikan diri dengan terjun ke lumpur sebelum bersembunyi ke bawah rumah penduduk,” katanya.

Polis dikatakan melepaskan tembakan amaran ke arah suspek, namun, lelaki itu berdegil dan nekad melarikan diri.

“Sehingga kini, kami masih melakukan siasatan terperinci berhubung kejadian tersebut,” katanya. – BorneoToday


Anggota APMM maut kemalangan Di Jalan Beluran-Telupid

SEORANG anggota Agensi Penguatkuasaan Maritim Malaysia (APMM) Sandakan maut dalam kemalangan di Jalan Beluran-Telupid, berhampiran simpang Ladang Berkat Setia, Beluran, semalam.

Dalam kejadian kira-kira jam 4 petang itu, Laskar Kelas Satu Maritim, Muhammad Nazrin Tarmidi, 26, meninggal dunia di lokasi kejadian akibat kecederaan parah di badan.

Difahamkan, mangsa yang memandu Perodua Myvi dalam perjalanan dari arah Telupid menuju ke Sandakan bersama lima penumpang iaitu isteri dan anak serta tiga lagi anak saudaranya.

Bagaimanapun, sebaik tiba di lokasi, kenderaan mereka bertembung dengan sebuah lori 10 tan menyebabkan mangsa tersepit di bahagian pemandu sebelum dikeluarkan oleh sepasukan anggota bomba.

Mangsa lain yang berusia lingkungan antara dua hingga 20-an dilaporkan cedera ringan selepas dikeluarkan oleh orang awam dan bomba.

Ketua Balai Bomba dan Penyelamat Beluran, Rastam Keladi berkata, pihaknya menerima panggilan kecemasan pada jam 4.08 petang dan seramai lapan anggota bersama sebuah jentera dikejar ke lokasi kejadian.

“Sebaik tiba mendapati satu kemalangan jalan raya membabitkan lori bertembung dengan sebuah Perodua Myvi yang dinaiki enam individu.

“Anggota bomba mengeluarkan pemandu yang tersepit sebelum disahkan meninggal dunia. Mangsa diserahkan kepada pihak polis untuk tindakan lanjut,” katanya ketika dihubungi, hari ini.

Terdahulu, difahamkan jenazah diterbangkan dari Lapangan Terbang Sandakan ke Negeri Sembilan sebelum dikebumikan di Gemas di tempat kelahiran beliau, hari ini. – Harian Metro